Elon Musk Dan Perlancaran Roket Paling Berkuasa Dalam Sejarah

Beberapa belas jam yang lepas, syarikat SpaceX milik Elon Musk telah melancarkan roket terkuat dan terbesar di dunia bernama Falcon Heavy.

Kalau dibandingkan dengan pelancaran roket Korea Utara, pelancaran Falcon Heavy lebih mengacau jiwa dan menimbulkan perasaan “unsettling”. Roket Korea Utara sekadar boleh mencetuskan perang, tapi roket SpaceX mampu mengubah keadaan manusia (“human condition”) buat selama-lamanya.

SpaceX ditubuhkan oleh Musk untuk membolehkan orang ramai travel ke luar angkasa. Walaupun ini bukan kali pertama syarikat swasta melancarkan roket, namun pelancaran Falcon Heavy merupakan sebahagian daripada cita-cita Musk untuk menjajah planet Marikh (“Mars colonization”) atau mewujudkan penempatan kekal manusia di Marikh menjelang tahun 2024, seperti dalam cerita “Interstellar”. Kewujudan roket Falcon Heavy membolehkan pengangkutan manusia dan kargo daripada bumi ke Marikh dilaksanakan dengan mudah dan kos efektif.

Musk juga sempat mengirim sebiji kereta Tesla Roadster ke orbit Marikh. 100 tahun yang lepas, idea penjelajahan dan penjajahan manusia ke atas angkasa lepas hanya wujud dalam novel Sci-Fi, kini ia semakin menjadi kenyataan.

Sejarah penjelajahan manusia di angkasa lepas bermula 60 tahun yang lepas dengan pelancaran satelit pertama dalam sejarah manusia iaitu Sputnik oleh Soviet Union pada 4 Oktober 1957. Pelancaran Sputnik menimbulkan reaksi seperti “first step toward escape from men’s imprisonment to the earth” dan “mankind will not remain bound to the earth forever” yang melihat ia sebagai langkah pertama untuk melepaskan manusia daripada bumi.

Reaksi-reaksi sebegini membimbangkan seorang pemikir falsafah bernama Hannah Arendt, penulis “The Origins of Totalitarianism” (1951) dan “Eichmann in Jerusalem” (1963). Pelancaran Sputnik mendorong Arendt untuk menulis buku “The Human Condition” (1958) yang menjelaskan fenomena “earth-alienation” yang bakal timbul daripada penghijrahan manusia keluar dari bumi.

Selain earth-alienation, Arendt juga melihat tren sains dan teknologi yang lain seperti penghasilan organisme secara makmal dan pemanjangan usia manusia ke tahap infiniti bakal melahirkan masa depan yang bersifat “posthuman” (pasca-manusia, maksudnya tidak lagi bersifat manusia).

Masihkah kita bergelar manusia selepas meninggalkan bumi? Sekira ya, apakah jenis kemanusiaan (“humanity”) apabila kita berada di Marikh? Ini bukan soal samada kita masih mampu menjalankan fungsi sebagai manusia (makan, tidur, bernafas) tapi perubahan makna manusia yang selama ini berkait rapat dengan kehidupan bumi (“earthly life”).

Tiada lagi ungkapan “langit dan bumi” sebab bumi bukan lagi tempat kita memijak, ungkapan “bulan dan bintang” tidak lagi relevan kerana kita berada di jauh dari bulan. Di bumi, kita boleh membezakan benda-benda “natural” (semula jadi) dan “artificial” (buatan manusia). Tapi di Marikh nanti, semua adalah buatan manusia termasuk ekosistem. We are no longer the same humans then.

Masalah ini tidak dapat diselesai melalui sains semata-mata. Diskusi tentang falsafah dan etika perlu untuk mengerti semula makna “manusia” demi menghadapi “posthuman reality” yang bakal melanda kita.


Dana Mudahcara

Dana Mudahcara diwujudkan sebagai titik tolak kepada inisiatif pelaburan untuk pihak swasta. Geran sebanyak 15% dari keseluruhan kos yang layak bagi komponen infrastruktur dan peralatan bertindak sebagai pemangkin untuk pelaburan oleh syarikat Bumiputera terutamanya dalam sektor NKEA yang berimpak tinggi. Kos minima projek yang boleh dipertimbangkan untuk mendapatkan dana ini ialah RM 500, 000.

RM 30 juta pula ialah had maksima yang boleh diberikan. Dana ini diwujudkan hasil kolaborasi dengan unit kerjasama Awam-Swasta (UKAS), Jabatan Perdana Menteri. Permohonan juga boleh dibuat dengan mengisi boring permohonan yang boleh dimuat turun di www.teraju.gov.my. Permohonan juga boleh dibuat melalui ibu pejabat atau mana mana pejabat satelit TERAJU@Koridor seluruh negara.

Antara Objektif utama Dana Mudahcara ialah:


Tragedi Banjir Pos Kuala Dipang

Tiap-tiap kali menjelang musim Angin Monsun Timur Laut, kebanyakan negeri di Pantai Timur negara kita akan terkene musibah b4nj1r. Tahun ini sahaja, negeri-negeri seperti Pahang. Terengganu dan Johor lvmpuh dek penangan banjir ini.

Negara kita pernah mengalami beberapa kejadian banjir yang menggemparkan negara. Salah satunya kejadian banjir yang berlaku di Pos Kuala Dipang yang terletak berhampiran dengan Cameron Highlands, Pahang.

Kejadian ini berlaku pada tahun 1996, dua hari sebelum rakyat Malaysia menyambut hari kemerdekaan pada tahun itu. Hujan yang turun sejak jam 12 tengahari akhirnya mendatangkan banjir yang memvsnahkan penempatan Orang Asal di kawasan itu.

Penempatan Orang Asal di Pos Kuala Dipang mula dibuka sekitar pada tahun 1978. Penempatan ini diselia oleh Jabatan Hal Ehwal Orang Asal dan dihuni oleh 1500 orang.

Pada hari kejadian, hujan lebat sabung menyabung selama 6 jam. Tiba-tiba kedengaran bunyi dentuman beserta hujan dari arah bukit yang berdekatan. Beberapa minit kemudian, kedengaran bunyi aneh oleh penduduk di sana.

Tiba-tiba banjir yang bercampur air dan lumpur menghempas dan meghanyutkan kediaman mereka. Dinding-dinding rumah mereka yang kebanyakan diperbuat daripada kayu juga pecah dan musnah dibawa air.

Rempvhan air yang deras juga menyebabkan ada sebilangan penduduk tercampak keluar dan hanyut dibawa air. Rumah-rumah yang terletak di tebing Sungai Dipang pula dihanyutkan air sekali gus.

Menyedari banjir yang datang secara tiba-tiba, penduduk kampung mulai panik dan bergegas untuk menyelamatkan diri. Sebaik sahaja mereka keluar dari kediaman mereka, gelombang kedua mula menyapa. Kali ini, ada diantara penduduk yang hanyut dibawa air. Mereka kelihatan terkapai-kapai dan badan mereka ada yang tercucvk kayu-kayu taj4m.

Di dalam gelombang kedua ini, air banjir turut membawa kayu-kayu balak yang tvmbang dan merempvh rumah para penduduk sehingga mvsnah. Dianggarkan sebanyak 30 buah rumah mvsnah, 20 buah rumah mengalami kerosakan dan puluhan yang lain terced3r4.

Pasukan penyelamat akhirnya tiba walaupun hari sudah beransur gelap. Seramai 400 anggota penyelamat membabitkan polis daerah Kinta, pasukan bomba pusat, pasukan 2 Briged Rejimen Renjer Diraja Ipoh, Pasukan 69 Komando Pasukan Polis Hutan (PPH) Ulu Kinta, Batalion Ketiga PPH Bidor, kakitangan Pejabat Daerah Kampar dan Pasukan Pertahanan Awam dari Ipoh serta pihak-pihak lain memulakan gerakan mencari m4 ngsa banjir lumpur.

Pada jam 1.30 pagi, m4y4t pertama berjaya dijumpai. Operasi mencari terus dijalankan walaupun hakikatnya pasukan penyelamat mula menyedari yang operasi mencari bukanlah sesuatu yang mudah dijalankan lebih-lebih lagi apabila arus masih mengalir deras dan cuaca yang amat gelap berikutan terputusnya bekalan elektrik.

Mereka terus melakukan operasi sehinggalah keesokkan harinya. Apabila matahari memancar cahayanya, mereka diperlihatkan keadaan yang sungguh dahsyat dek kejadian itu.

Pasukan penyelamat terus melakukan operasi menyelamat. Mereka terpaksa mengalihkan kayu-kayu balak yang hanyut untuk mencari m4y4t yang terperangkap. Mereka juga sukar untuk mendapatkan bantuan kerana jambatan yang menghubungkan penempatan itu telah mvsnah sepenuhnya dek banjir itu.

Pada hari kedua operasi, seramai 15 m4y4t ditemui manakala 27 lagi gagal dijumpai. Dianggarkan, ma-ngsa yang terk0rb4n di dalam kejadian ini lingkungan dari bayi berusia 7 bulan sehingga wanita berusia 70 tahun.

Menurut satu laporan, ada m4y4t-m4y4t ini terus hanyut dibawa sehingga ke perairan Sungai Kinta, Malim Nawar yang terletak 48 kilometer dari lokasi kejadian. Operasi ini dihentikan 13 hari kemudian. Dianggarkan 44 mang-sa telah terkorban dan 5 daripadanya gagal dijumpai.

Tragedi Pos Dipang ini merupakan bukti bahawa kerakusan manusia terhadap alam menyebabkan ben-cana kepada yang lain. Menurut kepercayaan Orang Asal Pos Kuala Dipang, Dewa mereka amat marah kerana aktiviti pembalakan yang dijalankan secara berleluasa. Oleh itu, dewa mereka menghantar banjir yang meragvt puluhan nya-wa manusia sebagai tanda amaran.

Berikutan bencana yang memvsnahkan hampir keseluruhan Perkampungan Orang Asli Pos Dipang itu, sebuah penempatan baru dibina untuk mereka tidak jauh daripada penginapan asal.

Penempatan baru Orang Asli Pos Dipang itu juga menjadi penempatan contoh berikutan kajian kerajaan negeri mendapati penempatan itu sesuai dan selamat diduduki. Penempatan baru seluas 1.5 hektar itu menempatkan 53 rumah dengan kos pembinaan setiap satu sebanyak RM7,000.

RUJUKAN:

Yusof, M. (2020, July 29). NST175: When it’s more than a career: New Straits Times. Retrieved January 08, 2021, from https://www.nst.com.my/news/nation/2020/07/611287/nst175-when-its-more-career


Pearl Harbor: Kesilapan Utama Jepun

Pada 7 Disember 1941, Jepun melancarkan Operasi Hawaii iaitu mengebom Pearl Harbor dengan tujuan melumpuhkan armada tentera laut Amerika Syarikat. Jepun berpandangan sekiranya armada mereka dapat dilumpuhkan, Tokyo boleh meneruskan perluasan empayar mereka di Asia Pasifik tanpa perlu risau akan gangguan Washington. Namun siapa sangka, melalui serangan tersebut, Tokyo bukan saja memprovokasi Washington untuk berperang tetapi juga pada masa sama, mendedahkan kedangkalan taktik mereka yang membawa kepada kejatuhan mereka pada Ogos 1945. Apakah kesilapan yang dilakukan mereka ini?

1. BERANGGAPAN PERANG DENGAN AMERIKA SYARIKAT AKAN BERLANGSUNG DALAM TEMPOH SINGKAT

Kesilapan Jepun di sini ialah terlalu memandang tinggi keupayaan tentera lautnya. Kalau melihat rekod sejarah sendiri, sesiapapun pasti merasa gerun berhadapan dengan mereka. Sejak peralihan abad ke-20, Tokyo sudah menghapuskan kekuatan tentera laut China melalui satu perang singkat pada tahun 1895. Ini disusuli pula dengan kejayaan mereka menghapuskan kekuatan tentera laut Rusia semasa Perang Rusia-Jepun meletus pada tahun 1905. Maka, logiknya musuh terbaru Jepun selepas kedua-dua negara ini ialah Amerika Syarikat. Selepas Amerika tumbang, maka Jepun akan menjadi satu-satunya kuasa tunggal yang mengawal perairan Asia Pasifik.

Dalam satu pertemuan dengan kepimpinan tertinggi tentera, Laksamana Isoroku Yamamoto menyifatkan melawan Amerika Syarikat seperti melawan seluruh dunia. Ini kerana sekiranya Amerika memfokuskan tenaganya kepada usaha perang, pasti industri Amerika akan membekalkan bahan mentah yang diperlukan untuk usaha perang, sekaligus membolehkan pihak tentera berperang dengan pihak musuh untuk tempoh yang lama. Maka atas sebab itu, Yamamoto mahu Tokyo menyokong usaha armada tentera lautnya dengan siri operasi ke atas armada dan kemudahan tentera laut dalam tempoh separuh tahun atau setahun penuh. Beliau turut memberi amaran sekiranya perang berterusan untuk tahun kedua dan ketiga, maka Tokyo telah menggali kuburnya sendiri. Dan apa yang dibimbangi Yamamoto menjadi kenyataan apabila perang berterusan selama beberapa tahun berikutnya antara tahun 1942-1945.

2. TERPAKSA BERPERANG DI DUA MEDAN

Apabila Tokyo menyerang Pearl Harbor, secara tidak langsung, Jepun sebenarnya mengulangi kesilapan sekutu mereka, Adolf Hitler. Ini kerana tatkala Hitler mengisytiharkan perang terhadap Washington, ia sebenarnya menambah tekanan pada sumber mereka kerana ia perlu diagihkan pada beberapa medan iaitu melawan pihak Bersekutu diketuai Amerika Syarikat di sebelah barat dan melawan Kesatuan Soviet di sebelah timur. Pada dekad 30-an, Jepun menyerang Manchuria, Semenanjung Korea dan China dan ini satu usaha yang besar. Dan bila perang berakhir pada tahun 1945, 1.8 juta tentera Jepun masih berada di China, Semenanjung Korea dan Manchuria. Ini menunjukkan berapa banyak sumber manusia dihabiskan Jepun untuk perang darat berbanding perang laut.

Bagi menambah lagi tekanan, selepas mereka mula memfokuskan serangan ke atas Asia Tenggara dan pulau-pulau Pasifik, ia sebenarnya menyukarkan lagi usaha tentera laut Jepun meronda kawasan yang dikawal mereka. Ketamakan Jepun mahu meluaskan kawasan mereka sehingga ke Guadalcanal dan Australia akhirnya memakan diri menjelang pertengahan tahun 1942. Selain sukar mengawal kawasan perairan yang luas, Tokyo turut berhadapan kesukaran mempertahankan garisan pertahanan mereka. James Holmes, seorang penganalisis ketenteraan berpandangan dalam situasi perang, pihak yang bertahan seharusnya lebih kuat dari pihak yang menyerang. Sekiranya pertahanan mereka lemah, maka mudah pihak yang menyerang untuk menceroboh. Maka inilah kesilapan Jepun seperti yang dibimbangi Yamamoto kerana disebabkan sumber yang terhad dan terpaksa mengawal kawasan perairan yang luas, armada mereka tidak berupaya mengekang asakan armada tentera laut Amerika dan ini membawa kepada kejayaan negara Uncle Sam itu memaksa mereka berundur kembali ke Jepun.

3. SALAH SASARAN BAHAGIAN I

Yamamoto menegaskan sekiranya mereka salah percaturan dalam menyerang Pearl Harbor, pasti kesilapan ini akan menghantui mereka dan mengakibatkan kejatuhan empayar diraja Jepun. Dan ini seharusnya difikirkan perancang-perancang strategi Jepun semasa merancang serangan ke atas Pearl Harbor. Daripada mengundang kemarahan Washington dan mendorong mereka berperang melalui Pearl Harbor, Tokyo boleh saja memfokuskan serangan ke atas sasaran bernilai mereka tetapi tidak di mata pentadbiran dan warga Amerika Syarikat, Filipina.

Pada awal abad ke-20, tidak ramai tahu akan lokasi negara ini dan ramai meragui serangan ke atas Filipina akan mendorong pentadbiran Franklin Delano Roosevelt untuk berperang dengan Jepun. Jika ada reaksi sekalipun dari pihak pentadbiran dan mendapat kelulusan Kongres, Washington tidak akan bertindak sepenuh hati untuk membalas tindakan Jepun dan boleh mempertimbang kemungkinan menyerahkan Filipina di bawah kawalan sepenuhnya Jepun. Perlu diingat, Kongres Amerika Syarikat pada ketika itu memilih dasar pemencilan sebagai dasar luar mereka dan enggan membenarkan Amerika kembali ke kancah perang seperti mana yang berlaku pada Perang Dunia Pertama (WWI). Jika Tokyo mempertimbang aspek ini dalam strategi mereka, mereka pasti tidak akan berhadapan dengan tentangan sengit pihak Amerika yang membawa kepada beberapa pertempuran paling berdarah dalam Perang Dunia Kedua (WWII) seperti Guadalcanal dan mendapat akses kepada bahagian barat Pasifik tanpa sebarang tentangan.

4. SALAH SASARAN BAHAGIAN II

Semasa Laksamana Chester Nimitz tiba di Oahu, Hawaii untuk meninjau kerosakan akibat serangan berani Jepun, beliau mendapati walaupun pihak tentera laut kehilangan enam kapal termasuk empat kapal perang, mereka tidak menyerang kemudahan penting seperti tangki minyak dan dok kering. Sekiranya mereka menyerang kemudahan-kemudahan ini, ini pasti menyukarkan pihak tentera untuk bangkit semula. Dan ini juga memberi ruang masa yang diperlukan Jepun bukan saja untuk meluaskan kawasan pengaruhnya tetapi juga mengukuhkan cengkaman mereka di Asia Pasifik.

Nimitz menyifatkan objektif serangan Jepun iaitu menyerang armada kapal pengangkut pesawat milik tentera laut Amerika satu kesilapan besar. Bagi Nimitz, sekiranya kapal-kapal ini diserang, ia pasti satu tamparan hebat kepada Washington. Tetapi pada masa sama, serangan ke atas kemudahan logistik memberi kesan lebih buruk kepada persiapan Amerika sekiranya ia mahu mengisytiharkan perang ke atas Tokyo. Dan ini diakui sendiri Perdana Menteri Jepun, Hideki Tojo yang menyifatkan keupayaan tentera laut Amerika untuk mendapat bekalan yang diperlukan membantunya sentiasa beroperasi di laut sebagai faktor utama kejayaan Amerika di teater Pasifik. Tojo menyatakannya sebelum beliau dihukum mati atas jenayah perang dan jenayah kemanusiaan yang dilakukan semasa WWII.

5. KEGELOJOHAN MENGEJAR GANJARAN AWAL

Perancang-perancang strategi Jepun seharusnya membiarkan saja Amerika Syarikat berperang dengan rejim Nazi Jerman yang dipimpin Adolf Hitler. Jepun harus ingat, medan Pasifik bukanlah satu-satunya medan pertempuran yang dihadapi Washington. Perang ke atas Hitler pastinya akan mendorong fokus mereka lebih ke arah Jerman berbanding Jepun. Apabila itu berlaku, medan Pasifik hanya menjadi fokus apabila peperangan di Eropah sudah selesai. Apabila itu berlaku, Jepun sudah mengukuhkan cengkaman ke atas Asia Pasifik dan sebarang campur tangan untuk menghentikan pendudukan Jepun di rantau tersebut sudah terlambat.

Jika pihak Amerika menghantar tentera mereka ke sebelah Pasifik, pihak Jepun pasti sudah bersedia jika tidak kerana kegelojohan mereka. Kegelojohan mereka ini mengakibatkan mereka berhadapan dengan tentera yang pasti mahu membalas dendam insiden Pearl Harbor, bukannya tentera yang keletihan dan bosan selepas bertempur di Eropah. Dan mereka boleh mengukuhkan pertahanan di pulau-pulau yang dikuasai mereka dan melindungi kawasan perairan yang lebih pendek. Akibatnya, pihak Amerika akan menanggung kehilangan nyawa yang ramai, mungkin jauh lebih ramai dari bilangan tentera yang terbunuh di Guadalcanal, Saipan, Okinawa dan Filipina. Dari situ, Washington boleh saja berunding untuk mengakhiri perang ini sekaligus menjadikan Jepun sebagai kuasa ulung di Asia Pasifik. Namun, kegelojohan Jepun ini akhirnya memakan diri dan cita-cita besar ini berkubur pada Ogos 1945.

SUMBER

Holmes, James. (2017). National Interest. Pearl Harbor: Why Japan Attacked (And Why It Was Such A Big Mistake). http://nationalinterest.org/blog/the-buzz/pearl-harbor-why-japan-attacked-why-it-was-such-big-mistake-23541?page=show


“Streak Win” Sayyidina Khalid Al-Walid Di Iraq

Setelah kejayaan operasi Riddah iaitu operasi membasmi Nabi Palsu serta golongan yang enggan membayar zakat, Sayyidina Abu Bakar RAH yang ketika itu menjawat jawatan sebagai Khalifah bercadang untuk meluaskan lagi daulah Islam ke Iraq. Hal ini disebabkan sempadan Negara Islam sering diganggu oleh empayar Parsi dan Rom. Oleh itu, Khalifah Abu Bakar RAH memutuskan agar dihantar pasukan ke sana bagi membebaskan kawasan tersebut.

Sayyidina Khalid Al-Walid RAH diberi tanggungjawab untuk memimpin pasukan Muslimin ke Iraq. Sayyidina Khalid Al-Walid RAH dibekalkan dengan 18 000 pasukan bersamanya. Sayyidina Khalid Al-Walid RAH bakal dibantu oleh Panglima Muthanna Al-Haritsah yang sebelumnya telah tiba terlebih dahulu di Iraq.

Semasa Ekspedisi Sayyidina Khalid Al-Walid ke Iraq ini,mengandungi beberapa siri pepe.ran.gan yang dimana kesemuanya dimenangi oleh Sayyidina Khalid Al-Walid RAH dengan cemerlang dan kesemuanya berlaku dalam tahun 12 Hijrah.

1. Pertempuran Rerantai/Battle of Chains

Operasi pertama Sayyidina Khalid Al-Walid RAH ialah ke Kazimah. Di medan ini, beliau akan ditentang oleh panglima Parsi yang bernama Hurmuz.Jumlah pasukan Parsi pada ketika ini tidak dapat dipastikan tetapi dianggarkan lebih daripada jumlah pasukan Muslimin pada ketika itu. Seperti biasa adat pertempuran, Sayyidina Khalid menawarkan perdamaian berupa memeluk Islam atau membayar Jizyah. Namun,kedua-duanya ditolak mentah mentah oleh Panglima Parsi iaitu Hurmuz.Panglima Parsi mengambil inisiatif untuk mengelakkan pasukannya lari dari medan pe.rang dengan merantai kaki pasukannya agar tidak boleh berundur dari medan pe.rang. Disebabkan hal ini, pertempuran ini dinamakan Pertempuran Rerantai Besi.

Maka, bermulalah pertempuran yang sengit diantara kedua pasukan. Pada awalnya,kedudukan pasukan Muslimin agak goyah dengan ser.an.gan yang bertubi tubi daripada pasukan Parsi. Melihat keadaan ini, Sayyidina Khalid RAH melakukan ser.ang.an balas dengan asakan ke atas pasukan Parsi dan akhirnya pasukan Parsi tewas di medan Kazimah.

2. Pertempuran/Battle of Walaja

Setelah kemenangan pasukan Muslimin di Kazimah, Sayyidina Khalid RAH meneruskan ekspedisinya ke Walaja. Disini beliau akan berhadapan dengan 15 000 pasukan Parsi. Bilangan ini merupakan bilangan yang agak kurang berbanding pasukan Khalid Al-Walid RAH yang ketika itu berjumlah 18 000 orang.

Keadaan muka bumi Walaja ini membantu sedikit sebanyak pasukan Muslimin.Sayyidina Khalid RAH mengarahkan tentera berkuda mengambil tempat di lereng lereng bukit yang berhampiran. Hal ini akan melihatkan bahawa pasukan Muslimin kekurangan anggota pasukan. Oleh itu, pasukan Parsi mara dengan seluruh kekuatannya kearah pasukan Muslimin.

Setelah menerima isyarat daripada Sayyidina Khalid RAH, pasukan berkuda mara daripada lereng lereng bukit yang berhampiran seterusnya mengepung pasukan Parsi yang pada ketika itu sedang bertempur dengan pasukan pejalan kaki Muslimin. Asakan demi asakan diterima oleh pasukan Parsi akhirnya mereka berundur dari medan p.era.ng dan memberi kemenangan kepada pasukan Muslimin.

3. Pertempuran Ullais/Battle of Ullais

Kedudukan Ullais ialah 10 batu dari Walaja. Saki baki pasukan Parsi yang berundur dari medan Walaja bergabung dengan penduduk Arab Kristian serta gabungan pasukan bantuan dari Hirah berangkat untuk menghadang kemaraan pasukan Muslimin. Sayyidina Khalid Al-Walid RAH mara ke Ullais bersama dengan 15 000 pasukan manakala pasukan Parsi berjumlah 30 000 yang dipimpin oleh seorang Arab iaitu Abdul Aswad.

Pep.era.ngan bermula dengan sengit. Tidak disangka, pertempuran kali ini waktunya amat panjang sehingga memakan selama tiga hari berturut turut. Bahkan,Sayyidina Khalid RAH memuji Abdul Aswad dengan katanya “Ketika pe.ra.ng Mu’tah,aku telah menggunakan sembilan pedang, Dalam kalangan Parsi pula, tidak pernah aku berp.era.ng sepertimana aku berpe.ra.ng dengan tentera di Ullais.”Akhirnya, Abdul Aswad juga tewas ditangan Sayyidina Khalid Al-Walid RAH.

4. Pengepungan Al-Hirah/Siege of Hirah

Setelah kemenangan berturut-turut pasukan Muslimin di Iraq,pemimpin Hirah pada ketika itu bermesyuarat sama ada ingin berdamai atau bertempur dengan pasukan Sayyidina Khalid Al-Walid RAH.Mereka bersepakat untuk bertempur dengan pasukan Muslimin. Pasukan Hirah pada ketika itu menggunakan manjanik untuk menghadang kemaraan pasukan Muslimin.

Ser.ang.an itu tidak menghalang pasukan Muslimin untuk mara ke benteng Hirah. Pasukan Muslimin berjaya memecah pintu gerbang utama Hirah seterusnya mengambil alih benteng Hirah.Dengan jatuhnya benteng Hirah jatuhlah Kota Al-Hirah.Dengan jatuhnya Hirah ke tangan Muslimin,runtuhnya kerajaan Lakhmid di Iraq.

5. Pengepungan Anbar/Siege of Anbar

Pasukan Sayyidina Khalid Al-Walid tiba di Anbar setelah mena.klu.ki Hirah. Pasukan Anbar dipimpin oleh seorang pemimpin yang dihormati oleh penduduk Anbar iaitu Syirzad. Syirzad merangka strategi agar pasukan Khalid Al-Walid tidak dapat mara dengan digali parit dan parit tersebut di isi dengan air bagi menghadang kemaraan mereka.

Sayyidina Khalid Al-Walid RAH tiba di Anbar dan melihat parit menghadang kemaraan mereka. Sayyidina Khalid Al-Walid RAH mengarahkan pasukan pemanah melancarkan se.ra.ngan bertali arus kedalam kota Anbar. Se.rang.an bertali arus itu menyebabkan pasukan Anbar kucar kacir sehingga penduduk Anbar melaungkan bahawa kesemua pasukan Anbar telah buta akibat panahan pasukan Muslimin.

Dalam masa yang sama, Sayyidina Khalid Al-Walid menyembelih unta unta kurus seterusnya meletakkannya di dalam parit buatan pasukan Anbar. Pasukan Muslimin berjaya menyeberangi parit tersebut dan seterusnya menawan Kota Anbar.

6. Pertempuran Ainul Thamar/Battle of Ainul Tamar

Pasukan Sayyidina Khalid Al-Walid mara ke arah Ainul Tamar. Disini pasukannya bakal ditentang oleh pasukan Arab Kristian yang dipimpin oleh Aqqah bin Abi Aqqah. Pada mulanya,pasukan Parsi pimpinan Mihran ingin membantunya. Namun Aqqah bin Abi Aqqah menjawab dengan angkuhnya “Sebagai Bangsa Arab, kami orang orang Kristian lebih memahami bagaimana cara untuk menentang tentera Arab Islam. Biarlah kami sahaja yang menentang mereka.”

Aqqah bin Abi Aqqah juga berkata bahawa pasukan Mihran hanya meny.era.ng jika diperlukan. Pasukan Muslimin mara ke arah Ainul Tamar. Maka bertemulah buku dan ruas. Sayyidina Khalid RAH merangka strategi untuk menangkap Aqqah bin Aqqah yang sombong itu. Sayydina Khalid mengarahkan pasukannya agar bertingkah keletihan agar Aqqah bin Abi Aqqah merasa berani untuk mara seorang diri kearah pasukan Muslimin.

Taktik ini berjaya dan Sayyidina Khalid RAH berjaya menawan Aqqah bin Aqqah dengan mudah. Saki baki pasukan Arab Kristian segera masuk kedalam kota Ainul Tamar dan menutup pintu gerbangnya. Sayyidina Khalid mempertontonkan Aqqah bin Abi Aqqah dalam keadaan terikat dihadapan benteng Ainul Tamar membuatkan pasukan Arab Kristian berasa gerun dan akhirnya mereka memutuskan untuk menyerah kepada pasukan Muslimin.

7. Pertempuran Firaz/Battle of Firadz

Kemuncak kempen pasukan Muslimin di Iraq ialah di Firaz.Kedudukan Firadz yang terletak di sempadan empayar Rom membuatkan pemerintah empayar Rom Timur berasa terancam dengan kemaraan pasukan Muslimin ini. Pemerintah Empayar Rom mengirim pasukan mereka untuk bersama dengan pasukan Parsi untuk menghadang kemaraan pasukan Muslimin. Turut serta penduduk tempatan iaitu penduduk Arab Kristian yang ingin bersama dengan pasukan gabungan ini bagi menghadapi pasukan Muslimin di Firadz.

Hasil gabungan ini menjadikan jumlah mereka seramai 150 000. Satu jumlah yang begitu ramai jika dibandingkan dengan jumlah pasukan Muslimin yang pada ketika itu berjumlah 15 000 orang sahaja. Sayyidina Khalid Al-Walid RAH merangka strategi yang terbaik untuk menghadapi bala tentera gabungan ini.

Medan Firadz menjadi saksi pertempuran ini.Panglima pasukan gabungan itu bertanya kepada Sayyidina Khalid RAH sama ada mereka ingin menyeberang jambatan atau pihak pasukan gabungan yang akan menyeberang jambatan.Sayyidina Khalid berkata beliau memberi laluan kepada pasukan gabungan ini untuk menyeberang untuk meny.erang mereka.

Pasukan gabungan ini meminta untuk pasukan Muslimin berundur sedikit kebelakang bagi memberi ruang kepada mereka untuk menyeberang.Tuntutan mereka ini diterima oleh Sayyidina Khalid RAH. Setelah usai penyeberangan pasukan gabungan ini,mereka terus mara ke arah pasukan Muslimin.Seraya itu,Sayyidina Khalid RAH memberi isyarat kepada pasukannya untuk berpecah dua.

Pasukan gabungan telah masuk perangkap pasukan Muslimin kerana telah terkepung dengan pasukan Muslimin. Dan seterusnya,pasukan gabungan ini ditewaskan oleh pasukan Muslimin.

Setelah daripada pertempuran di Firadz ini,utusan dari Madinah bertemu dengan Sayyidina Khalid RAH dan mengarahkan sebahagian pasukannya dan beliau agar bergerak ke Yarmuk bagi membantu pasukan Sayyidina Abu Ubaidah Al-Jarrah di sana untuk berhadapan dengan pasukan Rom Timur.

RUJUKAN:

Al-Bidayah Wa An-Nihayah (Khulafa’ Ar-Rashidin) – Imam Ibnu Katsir


Saintis Telah Mampu Menjana Elektrik daripada Kesejukan Angkasa Raya

Kelemahan panel solar yang jelas ialah ia memerlukan cahaya matahari untuk menjana elektrik. Pasukan saintis antarabangsa telah memperlihatkan buat kali pertama bahawa tidak mustahil untuk menjana elektrik secara langsung dari kesejukan alam semesta. Peranti semikonduktor inframerah dihadapkan ke angkasa dan menggunakan perbezaan suhu antara Bumi dengan ruang angkasa untuk menghasilkan elektrik.

“Keluasan alam semesta adalah sumber termodinamik,” kata Shanhui Fan. “Dari segi fizik optoelektronik, terdapat simetri yang sangat indah antara menuai radiasi masuk dengan menuai radiasi keluar.”

Tenaga solar
memanfaatkan tenaga yang masuk ke peranti (device)
untuk menjana elektrik. Tetapi teknologi yang baru ini menjana elektrik
daripada kesan pencahayaan (illumination)
negatif yang muncul apabila haba meninggalkan permukaan. Dengan menghadapkan
peranti mereka ke angkasa – suhu yang hampir mencapai tahap sifar mutlak – sekumpulan
saintis itu dapat mencari perbezaan suhu yang cukup besar untuk menjana kuasa
elektrik melalui reka bentuk awal.

Para saintis itu
mendapati bahawa diod pencahayaan negatif mereka dapat menghasilkan kira-kira
64 nanowatt per meter persegi. Janaan elektrikyang kecil tetapi telah menjadi
bukti penting bahawa mereka meningkatkan janaan tersebut dengan meningkatkan
sifat optoelektronik kuantum bahan-bahan yang mereka gunakan.

Pengiraan yang
dibuat selepas diod menjana elektrik menunjukkan bahawa, apabila kesan
atmosfera diambil kira, peranti yang digunakan secara teorinya boleh menjana hampir
4 watts per meter persegi – kira-kira satu juta kali ganda daripada janaan peranti
yang para saintis itu dapat hasilkan. Janaan itu cukup untuk membantu jentera
kuasa untuk beroperasi pada waktu malam yang sejuk. Sebagai perbandingan, panel
solar hari ini dapat menghasilkan 100 hingga 200 watts per meter persegi.

Walaupun
keputusan menunjukkan harapan untuk peranti di tanah dapat menjana elektrik
dengan menghadap ke langit, Fan berkata prinsip yang sama boleh digunakan untuk
mendapatkan semula haba buangan dari mesin. Buat masa ini, beliau dan
kumpulannya memberikan tumpuan untuk meningkatkan prestasi peranti mereka.

RUJUKAN:


Kenapa Amerika Syarikat Tergedik-gedik Nak Bom Hiroshima dan Nagasaki?

Sepanjang Perang Dunia Kedua, pihak Amerika Syarikat bertungkus-lumus membina sebuah senjata nuklear berdasarkan penemuan dibuat saintis Jerman. Hasilnya, mereka berjaya memperolehi bom nuklear yang digunakan sebagai senjata diplomasi paling gila pernah disaksikan dunia. Namun terfikir tidak – kenapa Amerika Syarikat tergamak menggunakan dua bom ini pada Jepun? Kenapa tidak guna pada Jerman?

Soalan kedua mudah dijawab. Tiada komplot pun antara Amerika Syarikat dan Jerman. Puncanya Amerika Syarikat agak lambat siapkan bom nuklear. Ujian terakhir dibuat pada 16 Julai 1945. Tentera Merah berjaya memburaikan pertahanan terakhir Berlin pada 1 Mei. Gandingan barisan Georgy Zhukov, Konstantin Rokossovsky dan Ivan Konev mematahkan Angkatan Vistula dan Heeresgrupe dengan jumlah 2.3 juta anggota. Itu puncanya. Tiada guna lepaskan bom pada bandar yang sudah sedia maklum akan jatuh.

Namun Jepun pula adalah hal lain. Walaupun kalah di zon antarabangsa, tanah air Jepun boleh kata belum tersentuh. Untuk mengambil Okinawa saja, Amerika Syarikat kehilangan hampir 20,000 anggota perang. Itu baru satu pulau kecil. Kalau Tentera Bersekutu menggerakkan Operation Downfall, entah apa yang akan berlaku. Memang betul – pasukan tentera Jepun sudah agak lemah pada masa itu. Tetapi lemah di tanah orang tidak bermakna akan kekal lemah berjuang di tanah sendiri. Belum lagi kira populasi awam yang boleh tahan fanatik pro-peperangan (Allen, 2011).

Amerika Syarikat merangka sebuah pelan peperangan yang melibatkan 863,000 anggota pada awal peperangan. Dalam kalangan ini, mereka menjangka 267,000 akan gugur di medan. Memang melampau betul. Sudah pasti Amerika Syarikat perlu merancang betul-betul, kerana peperangan di Eropah sendiri sudah menelan jumlah anggota sangat ramai… sesuatu yang mereka tidak mampu tanggung, kerana suara rakyat dalam politik Amerika boleh menumbangkan kerajaan.

Namun Kesatuan Soviet boleh kata lain. Rata-ratanya takut bersuara, tambah dengan Joseph Stalin sebagai penguasa. Dan Stalin pula amat mendahagakan dendam yang lama terbuku dalam hati Rusia. Stalin masih tidak lupa macam mana Jepun menewaskan Rusia pada tahun 1905… yakni buat julung kalinya negara Asia menundukkan kuasa Eropah pada zaman moden (Krowner, 2007).

Semangat Juang Jepun Goyah

Semua orang tahu yang Jepun masih mampu menandingi Amerika Syarikat di tanah air sendiri. Kemampuan ini sudah pastinya tidak terjamin. Peluang tetap ada. Jepun lebih faham tanah air sendiri, berbanding Amerika Syarikat. Namun peluang setipis ini ternyata terburai habis apabila Kesatuan Soviet berjaya menewaskan Jerman. Tanpa musuh di barat, Soviet mampu menumpukan perhatian sepenuhnya di timur. Gandingan Amerika-Soviet sememangnya adalah mimpi ngeri Jepun. Soviet boleh menyusup daripada utara sementara Jepun menghadapi tekanan di selatan.

Dan Amerika Syarikat sendiri tidak mahu perkara ini berlaku. Tiada siapa dapat menjaminkan yang Amerika Syarikat boleh menang besar di Jepun. Mereka sendiri boleh kata hilang banyak kepentingan kerana Soviet merangkul Berlin. Suka atau tidak, Jepun tidak boleh dikapak menjadi dua. Tetapi Jepun enggan menyerah kalah, walaupun selepas Joseph Stalin menghantar 1.57 juta anggota dibawah kepimpinan  Aleksandr Vasilevsky dan Rodion Malinovsky. Punyalah ramai, dengan jentera-jentera perang siap.

Lalu Amerika Syarikat berputus asa dan ingin memaksa Jepun ke meja rundingan. Suka atau tidak, pelan terakhir mesti dilaksanakan. Mereka memilih Hiroshima, yakni pusat perindustrian yang amat aktif menghasilkan persenjataan. Nagasaki pula adalah antara pelabuhan laut paling besar di selatan Jepun, dengan kebolehan agak fleksibel berkaitan peperangan. Pentadbiran Truman meluluskan pengeboman dua bandar ini, untuk 1) mengakhiri perang dan 2) menghalang cita-cita Soviet untuk menduduki Jepun.

Beratus ribu orang berada dalam dua bandar tersebut. Tidak lupa juga pada tiga orang Melayu bernama Abdul Razak Abdul Hamid, Nik Yusof Nik Ali dan Syed Omar Syed Mohammad Alsagoff, yang sedang belajar di Universiti Hiroshima (Ragu, 2022). Bertempiaran warga Hiroshima lari dengar kedatangan Amerika Syarikat. Namun Nik Yusof dan Syed Omar tidak sempat keluar daripada kampus yang terletak 1,500 meter daripada titik hentaman Little Boy. Nik Yusof gugur di situ juga, terbunuh akibat letupan yang sangat kuat.

Syed Omar pula meninggal dunia di Hospital Kyoto. Manakala Abdul Razak pula terselamat. Enam hari selepas hari malang ini, Jepun mengisytihar serah kalah mutlak tanpa sebarang syarat.

RUJUKAN:

Allen, L. (2011). War, Conflict and Security in Japan and Asia Pacific. Global Oriental. Halaman 99.

Krowner, R. (2007). The Impact of the Russo-Japanese War. Routledge.

Ragu, D. (2022, Ogos 14). Forgotten Malaysian victims of Hiroshima atomic bombing. Free Malaysia Today.


Takbir Raya Pertama Dalam Islam

Sudah sedia maklum bahawasanya takbir hari raya merupakan salah satu zikir yang dikumandangkan oleh umat Islam seluruh dunia setiap kali menjelma Aidilfitri dan Aidiladha.

Perlu diketahui dalam setiap perayaan mempunyai sejarah dan peristiwanya. Kali ini, sempena menyambut ketibaan bulan Syawal, kita akan menelusuri sejarah takbir pertama yang dikumandangkan di dalam sejarah Islam.

1) Kenapa hari raya pada 1 Syawal dikenali sebagai Hari Raya Aidilfitri?

Kalimat ‘fitri’ itu sendiri bermaksud fitrah iaitu manusia (umat Islam) berjaya membawa diri mereka kembali ke pangkal fitrah. Fitrah itu bermaksud suatu permulaan bagi manusia yang pada awal sememangnya diciptakan dan dilahirkan dalam keadaan yang bersih dan suci daripada dosa.

Seperti mana juga manusia yang bersih daripada dosa pada bulan Ramadhan dengan melakukan pelbagai ibadah yang mendekatkan dirinya pada Allah swt dan ujian puasa yang Allah berikan kepada hambanya selama dalam bulan Ramadhan dihadapinya dengan keadaan yang tenang dan tawaduk.

Hari raya Aidilfitri diistilahkan sebagai kemenangan rohani dan fizikal bagi umat Islam yang menghadapi bulan Ramadhan dengan mengikut segala perintahNya dan meninggalkan segala laranganNya.

2) Sejarah Takbir Raya.

• Pertempuran Khandak (Parit) ataupun Perang al-Ahzab (Bersekutu) yang terjadi dalam bulan Syawal tahun ke-5 H dinyatakan, bumi Madinah menyaksikan sebuah pertempuran yang berlaku di antara pasukan tentera Islam yang dipimpin oleh Rasulullah saw melawan dengan pasukan tentera kafir bersekutu pimpinan Abu Sufian.

Pasukan kafir Quraish yang disertai oleh kebanyakan kabilah Arab yang memusuhi Rasulullah saw telah bergabung di bawah panji kota Mekah mengepung kota Madinah yang menjadi kubu pertahanan bagi Rasulullah saw dan umat Islam.

• Antara kabilah Arab yang bernaung di bawah panji pasukan kafir Quraish Mekah adalah:

1) Bani Fazara
2) Bani Qais ‘Ailan.
3) Bani Asyja’ Sulaim
4) Bani Sa’d.
5) Bani Asad.

• Pasukan di bawah  Abu Sufian yang apabila dijumlahkan mencecah hampir 10 ribu tentera mengepung pasukan Islam yang seramai 3000 orang di luar kota Madinah. Berkat kecerdikan strategi yang diusulkan oleh salah seorang sahabat baginda iaitu Salman al-Farisi membuatkan pertahanan kota Madinah menjadi kuat dan stabil.

Salman telah mengusulkan sebuah cadangan yang meminta Rasulullah saw dan pasukan Islam menggali tanah di bahagian utara kota Madinah untuk dijadikan parit yang berfungsi menghalang kemaraan tentera kafir Quraish. Ini kerana pada masa itu, hanya pertahanan di bahagian utara kota Madinah terbuka dan ini memudahkan pasukan kafir Quraish menyerbu masuk ke dalam pusat kota tanpa halangan.

• Pada masa ini juga, sekutu Rasulullah yang bertanggungjawab untuk menyediakan bekalan makanan dan senjata kepada tentera Islam semasa peper4ngan berlaku, iaitu bangsa Yahudi dari kabilah Bani Quraizah telah membeloti Rasulullah saw. Mereka mengikat perjanjian bersekutu dengan Abu Sufian dan berjanji akan menyerang pasukan Islam Madinah dari belakang.

Baginda menghantar dua orang sahabatnya, Sa’ad dan Abdullah sebagai utusan kepada ketua Bani Quraizah untuk memujuk mereka kembali mengikat janji damai dengan Rasulullah saw. Tetapi permintaan Rasulullah saw ditolak mentah-mentah oleh ketua Bani Quraizah dan baginda berjanji akan menjatuhkan hukuman kepada mereka setelah tamat peper4ngan ini.

• Setelah itu, Rasulullah saw menghantar Naim bin Masud sebagai seorang pengintip ke kem pasukan Quraish Mekah. Naim bin Masud menjalankan muslihatnya dan berjaya memecah-belahkan persekutuan pasukan tentera Ahzab.

• Abu Sufian mula tidak keruan apabila pasukan bersekutu di bawah pimpinannya mula bergaduh sesama sendiri dan ada diantara kabilah itu menarik diri dari peperangan ini serta membawa pasukannya pulang ke tempat asal masing-masing.

Rancangan Abu Sufian seterusnya adalah memerintahkan Yahudi Bani Quraizah untuk meny3rang pasukan tentera Islam Madinah dari belakang pada malam Sabtu, tetapi perintah Abu Sufian ditolak oleh mereka kerana serangan itu direncanakan pada malam hari Sabtu dan keesokan harinya kaum Yahudi diwajibkan beribadah.

Yahudi Bani Quraizah yang menjadi harapan terakhir Abu Sufian pada ketika itu tidak melancarkan serangan, sedangkan pada masa itu pertahanan pasukan tentera Islam Madinah mula goyah dan bekalan makanan mereka mulai berkurangan.

• Pada malam itu juga, setelah mencapai 10 hari kepungan pasukan Abu Sufian ke atas kota Madinah, maka Allah swt menghantar suatu bencana yang membuatkan keseluruhan pasukan Quraish Mekah hancur dan segala kelengkapan peperangan mereka musnah.

Allah swt telah menghantar satu ribut taufan yang membawa butir-butir pasir yang mampu melumpuhkan sesiapa yang terperangkap di dalam ribut ini. Dicatatkan juga, ribut ini adalah sebuah angkatan perang malaikat yang turun dari langit membantu pasukan Islam Madinah.

• Pada pagi hari Sabtu, kesemua pasukan kafir bersekutu melarikan diri dan pulang ke tempat mereka masing-masing. Tentera Islam menyambut kemenangan ini dengan gembira.

• Sebaik kemenangan berpihak kepada pasukan tentera Islam, Rasulullah saw bersabda:

“Allahuakbar, bergembiralah wahai orang-orang Muslimin dengan kemenangan dan pertolongan daripada Allah swt.”

Tentera Islam pun melaungkan takbir sebagai tanda kesyukuran kepada Allah atas bantuan serta kemenangan yang diberikanNya. Maka, takbir raya yang kita dengari saban tahun ketika menjelang Aidilfitri adalah takbir yang sama dilaungkan oleh tentera Islam dalam peristiwa Pertempuran Khandaq.

• Di antara kalimat yang ada di dalam takbir hari raya adalah:

(Tiada Tuhan melainkan Allah dan Dialah yang Esa)

(Dia membenarkan janjinya membantu orang Islam).

3. Wanasara’abdah.

(Dia membantu hambaNya)

4. Wa’azzaunja wahazamal ahzab wahdah.

(Dia memuliakan tenteranya melawan dengan menghapuskan tentera Ahzab).

Akhir kalam, betapa mulianya para sahabat dan umat Islam yang menyertai bersama Rasulullah saw mempertahankan agama Islam pada ketika itu sehinggakan memenangan mereka disebut-sebut oleh kita sehingga ke hari ini di dalam sebuah ayat zikir yang dilantunkan dua kali setiap tahun.

Wallahu’alam.


Asal Usul Budaya Tembakau Cerut

Cerut yang terawal atau yang pertama kali dihasilkan secara konsepnya sama sahaja seperti yang anda nikmati hari ini. Paling tidak pun, begitulah kiranya jika kita percaya bahawa tamadun Maya di Amerika Tengah (mungkin di Guatemala atau Yucatan Mexico) pada atau sebelum abad ke-10 adalah manusia terawal yang menggunakan tembakau dalam bentuk cerut.

Imej pada artifak tembikar dari zaman itu menunjukkan tembakau Maya diproses secara digulung, tidak terlalu ketat menggunakan sekam jagung atau sejenis daun. Apa yang manusia era moden kenali sebagai ‘filler’ dianggap sangat kuat sehingga mampu menyebabkan halusinasi.

Orang Maya juga membuat minuman dari tembakau. Malah, perkataan ‘cigar’’ mungkin berasal dari perkataan Maya ‘sicar,’ yang bermaksud menghisap daun tembakau yang digulung.

Bangsa Maya membawa tembakau bersama mereka ketika mereka berhijrah pada abad-abad kemudian sejauh ke utara di Kanada dan selatan ke Chile. Yang tidak jelas ialah sama ada mereka membawa atau tidak cerut mereka ke kepulauan di seberang seperti Caribbean.

Kemungkinan besar, terdapat penggunaan tembakau yang bebas di Hispaniola (Haiti dan Republik Dominika hari ini) dan Cuba, dan kemungkinan terdapat juga di hemisfera yang lain.

PENEMUAN

Penemuan terawal menurut klaim orang putih adalah pada tahun 1492 ketika Christopher Columbus menjejakkan kaki di benua itu, cerut dihisap oleh penduduk asli. Penemuan itu dikumpul secara kolektif dengan beberapa penemuan pelaut Eropah pada 12 Oktober 1492, di Cuba.

Orang asli Taino dilaporkan telah menghisap cerut yang terbuat dari daun tembakau kering yang dibungkus dengan daun kelapa/pinang atau daun pisang. Atau mungkin penduduk asli menghisap tembakau di dalam paip yang diperbuat daripada batang tebu yang berlubang.

Ketika Columbus dan penjelajah lain membawa tembakau Maya ke Eropah, budaya menghisap tembakau yang dibalut dengan daun menjadi sangat popular. Sepanyol membuka kilang cerut di Cuba dan mengehadkan eksport antarabangsa.

Seiring peredaran zaman, rekaan rokok cerut semakin diperhalusi, kemudian ia dibungkus sekaligus dengan daun tembakau dan bukan lagi menggunakan tanaman lain, rekabentuk baharu meraih nilai pasaran yang luar biasa sebagai produk tanaman yang diusahakan di kebanyakan negara dan jajahan koloni.

Duta Besar Perancis ke Portugal pada abad ke-16, Jean Nicot, telah memperkenalkan tembakau dan cerut di Perancis pada akhir tahun 1500an. Kedai tembakau A La Civette dibuka pada tahun 1716 di Paris dan masih wujud hingga sekarang. Dan istilah “Nikotin” dinamakan sempena nama Jean Nicot untuk bahan yang terkandung dalam pembuatan rokok tembakau.

Tembakau Amerika Syarikat pertama yang berkualiti paling tinggi untuk jenis cerut pada mulanya ditanam di Windsor, Connecticut, sekitar tahun 1640. Selama hampir tiga abad, pasaran tembakau paip dan cerut melambung tinggi di Eropah.

Begitu juga dengan peningkatan harga pasaran rokok biasa pada abad ke-18. Tetapi apa yang membuatkan tembakau dan cerut terutamanya di Cuba menjadi fenomena di seluruh dunia berlaku pada tahun 1762 semasa Per*ng Anglo-Sepanyol.

LAGENDA CERUT CUBA

England, negara yang sentiasa berkonflik dengan Sepanyol sebagai kuasa dunia terbesar pada masa yang lalu pernah menawan Havana selama sembilan bulan. Ia menyebabkan semakin banyak kapal dagang antarabangsa melalui Cuba pada waktu itu selama lebih dua abad berbanding daripada Sepanyol menguasai Pearl Of Antillen.

Dunia diperkenalkan dengan cerut Cuba. Sepanyol pula menuntut kembali kawalan melalui perjanjian, ketika itulah cerut Cuba bukan lagi menjadi satu rahsia hinggalah legenda dilahirkan.

Di England, cerut menjadi lebih popular daripada tembakau paip. Cerut yang dibalut di Connecticut yang terkenal dan paling diminati hari ini bermula ketika seorang pegawai Inggeris yang tinggal di sekitar Hartford, telah mengambil bahagian dalam pengepungan Havana.

Pegawai itu kemudian pulang ke kampung halamannya di Connecticut bersama-sama kira-kira 30,000 batang cerut dan benih tembakau Cuba yang mencukupi hinggalah dari masa ke masa, benih itu menyesuaikan diri dengan iklim yang berbeza.

Pada tahun 1804, dengan permintaan ‘Cerut Havana’ yang kian berkembang di seluruh dunia, Cuba telah mengimport lebih dari satu juta paun daun Amerika, sebahagian besarnya adalah dibungkus dan diikat di Connecticut.

Untuk beberapa abad mendatang, Cuba ketinggalan dalam industri pengeluaran tembakau dan cerut di jauh belakang Amerika Syarikat, yang sebelum itu biasa menggunakan tembakau Cuba yang diimport. Pada tahun 1860, terdapat hampir 1,500 kilang cerut di Amerika Syarikat.

Pasa akhir abad ke-19 juga menyaksikan kelahiran jenama-jenama cerut Cuba seperti Partagas, El Rey del Mundo, Sancho Panza, Hoyo de Monterrey dan Montecristo, serta jenama Amerika Syarikat seperti La Palina. Namun, Cuba kemudiannya menjadi sesuatu yang lebih ideal selain untuk perniagaan cerut.

TIBA KE AMERIKA

Beberapa pemberontakan berterusan berlaku semasa penjajahan Sepanyol di Cuba. Salah satunya, yang dikenali sebagai ‘Per*ng 10 Tahun,’ telah bermula pada tahun 1868 sebagai satu pemberontakan yang dipimpin oleh petani gula dan tembakau.

Ketidakstabilan itu menyebabkan Vicente Martinez Ybor memindahkan operasi Principe de Gales nya (Prince of Wales) dari Havana ke Key West, yang kemudiannya (1885) menjadi ‘bandar Ybor’ di Greater Tampa.

Bandar yang lain turut menyusul sehinggalaj kawasan itu dikenali sebagai ‘Kota Cerut.’ Menjelang tahun 1890, jumlah kilang cerut di beberapa buah negeri yang berbeza telah meningkat menjadi sekitar 3,500 buah. Konflik selanjutnya di Cuba, seperti Per*ng Sepanyol-Amerika, secara tidak langsung menjadikan Amerika Syarikat sebagai tempat yang lebih baik untuk perniagaan cerut.

Tahun terbesar untuk pengeluaran cerut di Amerika Syarikat adalah pada tahun 1920, walaupun larangan alkohol berlaku. Lapan bilion cerut telah dihasilkan. Tahun sebelumnya telah menyaksikan pengenalan mesin pengisi cerut automatik buat kali pertama.

Tidak lama kemudian, lebih daripada 4,000 mesin beroperasi meningkatkan produktiviti lebih dari 300 peratus daripada yang sedia ada, sebelum itu, cerut hanya dibuat dengan tangan.

Zaman kegemilangan itu akhirnya mengalami muflis setelah bermulanya krisis The Great Depression pada tahun 1929. Cerut nikel menjadi standard terbaru industri apabila pendapatan awam jatuh menjunam. Orang Amerika tidak lagi mampu membeli cerut Cuba yang dijual dengan harga 35 sen hingga $ 2.00 setiap sebatang.

REVOLUSI CUBA

Mungkin titik perubahan yang memberikan kesan terbesar pada cerut yang anda semua nikmati hari ini bermula pada tahun 1959 ketika Fidel Castro melaksanakan revolusi yang berjaya di Cuba. Setahun kemudian, industri cerut Cuba dinasionalisasi.

Pada tahun 1961, jenama Cohiba diasaskan sebagai cerut untuk golongan VIP dan Castro sendiri. Perkataan ‘cohiba’ berasal dari perkataan etnik Taino untuk tembakau. Pada tahun 1962, Amerika Syarikat mengenakan embargo terhadap barang Cuba. Cerutu Cuba mula kehilangan pasaran terbesar mereka.

Selama tiga dekad berikutnya, permintaan terhadap cerut Cuba mula memenuhi pasaran gelap hingga dikenali sebagai ‘the forbidden fruit.’ Pengambilan cerut Amerika Syarikat mengalami penurunan lebih daripada dua pertiga, menurut Jabatan Pertanian Amerika Syarikat.

Penghijrahan beramai-ramai pembuat cerut Cuba di mana kebanyakannya mula meninggalkan pulau itu membawa bersama benih-benih tembakau telah mencetuskan pertumbuhan wilayah cerut yang baru. Montecristo dijenamakan semula sebagai ‘Montecruz’ di Kepulauan Canary.

Di Jamaica, General Cigar Company mengusahakan jenama Macanudo hingga menjadi terkenal. Republik Dominika, Honduras, Mexico, kemudian Nicaragua masing-masing menyambut pembuat cerut dari Cuba dan menyaksikan pertumbuhan jenama seperti Partagas, Punch, H. Upmann, Hoyo de Monterrey dan lain-lain jenama yang dilahirkan semula sebagai versi bukan Cuba hingga berjaya menembusi pasaran Amerika Syarikat.

Penerimaan cerut baru oleh negara-negara lain dengan kos buruh dan pengeluaran yang lebih rendah, mempercepatkan lagi penurunan industri cerut buatan tangan yang premium di Amerika Syarikat. Bahkan cerut Arturo Fuente, yang ditubuhkan di Tampa pada tahun 1912, bertindak memindahkan pusat operasinya pada tahun 1970-an ke Nicaragua, kemudian ke Republik Dominika.

Namun, industri ini mengalami pergelutan sepanjang tahun 80-an. Pengasas Ashton Cigars, Robert Levin mengenang tahun 1980-an sebagai “zaman yang tenang.” yang tiada lagi kemunculan jenama-jenama baru.

“Perniagaan ini agak menyusut. Perniagaan ini semakim melemah sehingga tiada lagi tembakau yang ditanam. Awal tahun 90an adalah penamat kepada krisis yang panas.” — Robert Levin

Pada awal tahun 1990-an, Amerika Syarikat telah menyaksikan penggunaan rokok mula kurang dan penggunaan cerut meningkat. Pada pertengahan tahun 1991, negara ini keluar dari kemelesetan yang sebenarnya hanya membuatkan orang kaya menjadi lebih kaya. Mereka membeli cerut.

Pada tahun 1992, majalah Cigar Aficionado dilancarkan. Banyak pihak dalam industri ini memuji majalah tersebut kerana kononnya telah menghidupkan kembali, atau setidaknya mendorong penggunaan cerut yang kembali popular hingga tahun 1997.

Cerut kini menjadi sebahagian dari ‘kehidupan yang sempurna.’ Pada tahun 1993, import cerut Dominican meningkat sebanyak 18 peratus, kepada 55 juta batang cerut, kebanyakannya jenama yang besar.

Dalam tempoh kemakmuran dan penggunaan cerut yang meningkat di negara-negara kapitalis terkemuka di dunia, cerut yang paling diminati telah dibuat dari negara Komunis. Cohiba, yang dianggap sebagai jenama peribadi untuk golongan elit di Cuba, telah sedia untuk dijual kepada orang ramai di luar Amerika. Cuba memerlukan wang tunai, terutamanya sejak Kesatuan Soviet runtuh.

Fenomena cerut tahun 90an berlangsung selama lima tahun. Ia menyaksikan banyak jenama baru dicipta – La Flor Dominicana, antara lain yang telah wujud selama bertahun-tahun seperti Padron, Fuente dan Ashton, jenama ini selayaknya mendapat anugerah penghargaan.

Pada masa yang sama, kualiti sering merosot kerana banyak syarikat cuba mempercepatkan proses pembuatannya. Sebilangan jenama mempunyai vitolas tertentu (bentuk) yang tidak tersedia selama beberapa minggu.

Pergolakan pada tahun 1997, tahun berakhirnya fenomena cerut, penggemar cerut mula menggunakan cerut premium dengan kandungan baru. Standard hari ini juga jauh lebih tinggi. Jenama butik, seperti Tatuaje, memperkenalkan operator cerur yang lebih muda.

Kejayaan cerut premium juga membawa penyatuan oleh syarikat-syarikat besar, seperti Swedish Match, mereka membeli syarikat bebas yang terkenal, seperti El Credito. Bahkan cerut Kuba, yang menderita selama bertahun-tahun dari segi kualiti dan konsistensi, mendapat bantuan pada tahun 2000 dengan pelaburan modal dari Altadis, sebuah usaha sama yang dimonopoli Sepanyol dan Perancis, di Habanos, organisasi inilah yang mengawasi industri cerut Cuba.

Sebilangan besar harga yang anda bayar untuk cerut hari ini berasal dari nilai cukai yang sangat tinggi terhadap cerut dan cerut nikel namun kini beban itu tiada lagi. Semestinya cerut nikel bukan lagi sama seperti dulu. Cerut premium hari ini rata-ratanya berharga hampir $8 di Amerika Syarikat sahaja, tetapi ada sebilangan besar yang boleh didapati dengan harga lebih murah. Dan jangan lupa, terima kasih kepada bangsa Maya.


Pengaruh Budi-Islam Dalam Kepimpinan Tunku Abdul Rahman

Sebut nama Almarhum Tunku Abdul Rahman Putra al-Haj,
pasti ramai mengingati baginda sebagai Bapa Kemerdekaan dan Bapa Malaysia.
Bagaimanapun, untuk mencapai dua perkara sedemikian bukannya sesuatu yang
mudah. Ia memerlukan keazaman, ketabahan dan paling penting, soal budi-Islam
yang membolehkan kemerdekaan dan penubuhan Malaysia bukan satu khayalan pada
ketika itu tetapi satu realiti.

Mengapa saya tekankan budi-Islam? Ini kerana budi ini merupakan sebahagian daripada identiti dan budaya Melayu yang sudah wujud sejak zaman-berzaman lagi. Selagi mana ia wujud di Alam Melayu, ia diamalkan oleh semua tanpa mengira sama ada orang itu Melayu atau tidak. Elemen budi ini membentuk orang Melayu menjadi orang yang berhemah dan bertimbang rasa. Walaupun berhadapan dengan kesusahan atau konflik, mereka masih dapat menahan rasa marah dan mengekalkan sikap berhemah dalam mengutarakan pandangan mereka. Dan ini mempengaruhi sistem politik Melayu terutama membabitkan soal kesetiaan, kerjasama dan kehormatan. Ini menjadi teras kepada sikap dan pendirian ramai pemimpin Melayu terutama dalam diri Tunku Abdul Rahman.

Diputerakan pada 8 Februari 1903 di Alor Setar, Kedah, walaupun datang dari latar belakang keluarga diraja, Tunku Abdul Rahman sememangnya dikenali sebagai anak raja berjiwa rakyat. Baginda suka bermain bola sepak bersama rakan-rakannya dari kampung dan tidak suka dibawa ke mana-mana oleh khadam. Minatnya terhadap sukan bola sepak membolehkan baginda dilantik sebagai Presiden Persatuan Bola Sepak Malaysia (FAM) dan memegang peranan tersebut selama 20 tahun. Dan selepas melanjutkan pelajaran ke London dalam jurusan undang-undang, Tunku Abdul Rahman dikenali sebagai seorang yang mesra dan mudah berkawan dengan sesiapa saja.

Sikap dan pendiriannya ini diteruskan sekembalinya baginda ke Kedah selepas gagal lulus dalam pengajiannya. Tunku Abdul Rahman berkhidmat dalam perkhidmatan awam negeri dan di sinilah, baginda membantu rakyat terutama kelompok fakir miskin menyelesaikan permasalahan harian yang dihadapi dan berusaha membantu menambahbaik taraf kehidupan mereka. Ini menyebabkan ramai menyanjung baginda kerana tidak lokek membantu sesiapa saja yang dalam kesusahan. Di sini, sudah kelihatan elemen budi-Islam yang sememangnya amat kuat dalam masyarakat Melayu yang menjadi intipati kepimpinan baginda di kemudian hari.

Selepas akhirnya lulus pengajian undang-undang tahap
pertama pada tahun 1939, ini membuka ruang kepada Tunku Abdul Rahman untuk
berkecimpung dalam bidang perundangan. Tetapi semua itu berubah bila Perang
Dunia Kedua berlaku atau lebih tepat, serangan Jepun ke atas Tanah Melayu.
Menyedari situasi tidak menentu di Kedah, pihak istana memanggil baginda
kembali ke kampung halaman dan membantu negeri bersiap sedia menghadapi
pendudukan negara kuasa Axis itu.

Zaman pendudukan Jepun di Tanah Melayu terutama di negeri
Kedah merupakan suatu era yang payah dan menjerihkan. Dan ini sesuatu yang
disedari baginda sebaik Jepun sudah berjaya menguasai sepenuhnya Tanah Melayu.
Untuk mengelak berlakunya penjarahan terutama di kawasan pentadbirannya, Kulim
pada hari-hari awal pendudukan Jepun (Tunku Abdul Rahman ketika itu berkhidmat
sebagai Pegawai Daerah Kulim), baginda memanggil semula Pasukan Sukarelawan
Kedah dan membentuk pasukan peronda untuk menjaga keselamatan daerah tersebut.

Tunku Abdul Rahman juga melihat pentingnya kerabat diraja terutama Sultan untuk terus kekal bersama rakyat pada masa senang dan susah. Ini kerana menurut baginda, komitmen sedemikian merupakan tanda kecintaan pemerintah terhadap rakyat dan ini sekaligus menambah kesetiaan rakyat terhadap raja. Atas sebab itu, baginda tidak bersetuju dengan keputusan kekandanya merangkap bakal Sultan Kedah, Tunku Badlishah untuk memindahkan ayahanda mereka, Almarhum Sultan Abdul Hamid Halim Shah ke Pulau Pinang. Malah, baginda sendiri menggadai nyawa dengan memberi perlindungan kepada pekerja-pekerja Landasan Keretapi Maut yang melarikan diri dan memberi mereka makanan. Selain itu, Tunku Abdul Rahman bertanggungjawab mendapatkan surat jaminan keselamatan dari ketua tentera Jepun bagi menjamin keselamatan masyarakat Melayu sekiranya mereka terserempak dengan kelompok tentera penjajah itu. Sekali lagi, sudah kelihatan elemen budi-Islam yang terserlah pada ciri kepimpinan baginda.

Selepas tamat perang, sudah timbul keinginan rakyat melihat negara merdeka dari cengkaman penjajah. Britain cuba memperkenalkan model pemerintahan sendiri versi mereka iaitu Malayan Union. Tetapi sistem berkenaan dilihat mengancam kuasa Raja-Raja Melayu dan hak istimewa bangsa Melayu sehingga menimbulkan protes besar-besaran di seluruh negara. Dan bila timbul perkhabaran Raja-Raja Melayu dipaksa atau dipujuk menandatangani surat yang menyatakan persetujuan kepada pembentukan Malayan Union, kemarahan orang Melayu semakin membuak-buak termasuk dari kalangan pertubuhan Melayu seperti Pertubuhan Kebangsaan Melayu Bersatu (PEKEMBAR/UMNO) yang dipimpin Datuk Onn Jaafar. Peristiwa itu turut melonjakkan nama Tunku Abdul Rahman ke arena politik kebangsaan bila dilantik sebagai Pengerusi UMNO Negeri Kedah. Baginda dipilih kerana karisma dan sumbangannya kepada masyarakat di Kedah ketika itu.

Tetapi parti berantakan gara-gara tindakan Datuk Onn mahu membuka keahlian parti kepada semua kaum. Selepas cadangan berkenaan ditolak kelompok akar umbi dan kepimpinan parti, beliau meletak jawatan dan menubuhkan Parti Kemerdekaan Malaya (IMP) untuk meneruskan aspirasinya. Bagi Tunku Abdul Rahman pula, walaupun sedar cadangan itu kurang dipersetujui semua, ia masih boleh direalisasikan dalam bentuk kerjasama antara kaum atau lebih tepat, parti-parti politik lain. Ini kerana baginda sedar jika Malaya mahu mencapai kemerdekaan, ia perlu dimulakan dengan perpaduan kaum di negara ini. Atas sebab itulah, Tunku Abdul Rahman membentuk pakatan dengan MCA dan mereka berjaya memenangi pilihan raya majlis perbandaran pada tahun 1952 dan 1953. Dan bila prospek kemerdekaan Malaya semakin menjadi kenyataan, UMNO dan MCA bergabung dengan MIC dan membentuk parti Perikatan. Pakatan tersebut berjaya menguasai 51 kerusi di peringkat persekutuan, satu manifestasi bahawasanya perpaduan amat penting dalam menjayakan sebarang agenda. Dengan elemen budi-Islam yang diterapkan baginda, Tunku Abdul Rahman dianggap wira dan juara dalam soal perpaduan rakyat.

Elemen budi-Islam ini turut terserlah semasa Rundingan Baling antara pihak kerajaan dengan Parti Komunis Malaya (PKM/CCM). Tunku Abdul Rahman, Tun Tan Cheng Lock dan David Marshall bertindak sebagai wakil kerajaan manakala Chin Peng, Chen Tien dan Rashid Maidin sebagai wakil PKM. Bagi membolehkan Malaya mencapai kemerdekaan, Britain mengenakan syarat perang dengan PKM harus dihentikan. Ini yang mendorong baginda mengajak Chin Peng untuk menyerah diri dan semua anggota PKM diberi pengampunan tanpa syarat. Menurut Noel Barbel, tindakan mulia Tunku Abdul Rahman menunjukkan kemuliaan dan keikhlasan hatinya untuk mendapatkan keamanan.

Ini diakui sendiri oleh Chin Peng yang melihat baginda enggan menggunakan terma-terma yang bersifat menghina seperti penghina yang dilemparkan Marshall terhadapnya, sekaligus membuka ruang kepada jalan perdamaian. Chin Peng turut menambah sekiranya rundingan hanya disertai PKM, Tunku Abdul Rahman dan Tun Tan Cheng Lock, perjanjian damai boleh saja dicapai tanpa sebarang masalah. Tetapi rundingan tersebut berakhir dengan kegagalan gara-gara ego Chin Peng dan keengganannya untuk berkompromi. Setiausaha Agung PKM itu melihat rundingan peluang untuk mengesahkan kedudukan parti dan ideologi PKM di Malaya tetapi Tunku Abdul Rahman tidak berminat dengan visinya itu.

Kerana menurut baginda, matlamat baginda ialah memulihkan
kembali keamanan dan itu nampaknya tidak akan berlaku. Ini mengukuhkan lagi
hasrat baginda memerangi PKM dan menamatkan keganasan parti tersebut ke atas
orang awam. Pendekatan Tunku Abdul Rahman yang halus tetapi penuh berhikmah
sudah cukup mendorong Britain memberi mandat kuasa kepada baginda dan membawa
kepada laungan keramat Merdeka sebanyak tujuh kali di Stadium Merdeka pada 31
Ogos 1957. Pendekatan sebegini membawa kepada pengembalian kedaulatan negara
tanpa perlu menumpahkan darah dan sama sekali berbeza dengan apa yang berlaku
di Indonesia dan Myanmar menurut Profesor Emeritus Khoo Kay Kim.

Dan selepas menjawat jawatan Perdana Menteri, ia sama
sekali langsung tidak mengubah sikap baginda terutama usaha membentuk Malaysia
yang membabitkan Persekutuan Tanah Melayu, Singapura, Sabah dan Sarawak.
Walaupun sedar usahanya mendapat tentangan dari negara jiran terutama
Indonesia, Tunku Abdul Rahman berusaha menyelesaikan isu tersebut secara
berhemah dan diplomatik walaupun ia membawa kepada kempen Ganyang Malaysia yang
dilancarkan Sukarno. Selepas pengisytiharan tersebut dibuat, rakyat yang berang
menurunkan lambang Pancasila dari Kedutaan Indonesia dan membawanya ke kediaman
baginda di Jalan Dato Onn.

Bila mereka sampai, mereka memanggilnya keluar dan mendesak Tunku Abdul Rahman memijak lambang negara Indonesia itu. Dan seperti para pembaca The Patriot sedia maklum dalam beberapa artikel sebelum ini, baginda enggan berbuat demikian sehingga terkeluar kata-kata ini, “Awatlah hampa buat aku macam ini.” Ini saja sudah cukup sebagai petunjuk kuatnya elemen budi-Islam dalam diri Tunku Abdul Rahman. Walau bagaimanapun, itu tidaklah bermakna baginda berdiam diri saja. Seperti mana apa yang dilakukannya terhadap PKM dan Chin Peng, baginda berikrar akan melawan kempen konfrontasi tersebut dan antara sasaran utama kempen kerajaan ialah Partai Komunis Indonesia (PKI) diketuai D.N Aidit. Konfrontasi hanya berakhir selepas Sukarno digulingkan dan hubungan diplomatik kedua-dua negara kembali pulih seperti sediakala semasa pemerintahan Suharto.

Sebagai konklusi, elemen budi-Islam yang dipamerkan para pemimpin Melayu terutama Tunku Abdul Rahman seharusnya dijadikan sebagai teladan dan ikutan generasi pemimpin seterusnya. Ini kerana elemen sebegini membantu kita menangani apa saja konflik atau kesusahan yang dihadapi. Dan selagi mana hak bangsa Melayu dan agama Islam tidak diancam atau ditekan secara provokasi, elemen ini akan terus menjadi teras kekuatan orang Melayu terutama barisan pemimpinnya. Jika dua perkara berkenaan diusik, ini yang mendorong orang Melayu bangkit seperti mana ditonjolkan dalam kes pemberontakan Dol Said dan pembunuhan J.W.W Birch di Perak. Dalam erti kata lain, toleransi dan hormat bukan bermakna sesebuah bangsa itu boleh diperkotak-katik begitu saja. Sebaliknya, ia sebenarnya menunjukkan kekuatan dan keberanian sesebuah bangsa secara rahsia di mana ia hanya digunakan pada masa atau keadaan tertentu sahaja. Persoalannya, apakah elemen budi-Islam masih ada dalam diri orang Melayu? Atau hanya menanti masa untuk kembali bangkit dan menjadi teras kejayaan orang Melayu?

RUJUKAN:

1. Chua, Jack. (2016). Leaderonomics.com. The Reinvention
Of Malaya: Lessons from Tunku Abdul Rahman. https://leaderonomics.com/leadership/lessons-from-tunku-abdul-rahman

2. Wan Husin, Wan Norhasniah. (2016).
FutureAcademy.org.uk. The Influence of Budi-Islam Values on Tunku Abdul Rahman

(Tunku) Leadership. https://www.futureacademy.org.uk/files/images/upload/3_3671_5919_fullText_1_30_edited.pdf


Percaya Tidak, Sebanyak 30 Juta Anjing Dimakan Setiap Tahun

Anjing kerap digelar sebagai ‘sahabat baik’ manusia. Kalau lihat statistik, ia memang unggul sebagai haiwan peliharaan paling digemari. Dalam satu tinjauan ke atas 27,000 responden dari 22 negara, didapati 57% mereka memiliki haiwan peliharaan. 33% daripadanya membela anjing. Disusuli 23% untuk kucing, 12% ikan, dan 6% burung.

Kalau lihat Statista tahun 2018 pula, jumlah anjing peliharaan sedunia mencecah 470 juta – seratus juta lebih banyak berbanding kucing. Tentunya, ini bergantung pada negara. Sebagai contoh di Switzerland, Austria, dan Turki, kucingnya tiga lagi lebih digemari berbanding anjing.

Mengimbau sejarah, hubungan antara manusia dan anjing sememangnya sudah terjalin lama. Iaitu sejak 20-30,000 tahun lagi, dengan kubur anjing terawal yang ditemui setakat ini berusia 14,200 tahun.

Selain menjadi menjadi teman dan peliharaan, anjing juga merupakan santapan manusia. Setidak-tidaknya sejak 9,400 tahun lalu (Morgan, 2011). Hal ini disahkan menerusi ujian DNA ke atas satu fragmen tulang anjing yang dijumpai di Texas.

Fragmen tersebut sebenarnya ditemui secara tidak sengaja pada 2011 – saat Samuel Belknap III (graduan bidang antropologi dari Universiti Maine) meneliti sebuah gua di barat daya Texas.

Gua tersebut memang sejak 1970-an lagi diketahui menyimpan satu najis manusia purba. Dalam najis itulah fragmen tulang tadi dijumpai dan seterusnya diuji – lantas mengesahkan yang anjing sudah menjadi diet manusia di Amerika Utara sejak 9,400 tahun lalu.

Di Eurasia, tabiat sama turut diamalkan sekurang-kurangnya lima ribu tahun kemudian (Surugue, 2017). Kesimpulan tersebut dicapai selepas David Anthony (dari Kolej Hartwick) dan pasukannya meneliti 2,770 fragmen tulang milik 64 ekor anjing dan serigala yang dijumpai di pekan Krasnosamaraskoe, Russia.

Hasil penelitian mendapati tulang-belulang tersebut berusia sekitar 3,700-3,900 tahun. Ia turut memiliki kesan dipotong secara seragam, dan ujian DNA mengesahkan yang ia berjantina jantan di samping berusia matang dan sihat. Hal ini mengisyaratkan bahawa haiwan-haiwan itu bukan sahaja dipelihara dengan baik. Tetapi ia juga dikorban, disiang, dipanggang, dan dimakan dalam satu upacara.

Anthony menudingnya sebagai upacara akil baligh. Kerana dalam teks purba Indo-Eropah, Yunani, dan Celt memang ada disebut tentang upacara sebegitu – satu ritual wajib sebelum seseorang dibenarkan menyertai perang.

Berbicara tentang ritual, masyarakat Aztec juga mempunyai tradisi makan anjing. Khususnya apabila datang musim kemarau. Setiap kali hujan lama tidak turun, mereka akan adakan jamuan (Maldonado, 2018). Dalam jamuan itu, anjing dikorbankan lalu dipersembahkan kepada Tlaloc (dewa hujan).

Biasanya, anjing Xoloitzcuintli menjadi pilihan kerana ia baka mulia (bagi Aztec); dinamakan bersempena Xolotl – dewa kematian persis Anubis dalam masyarakat Mesir Purba. Kononnya, ia mampu menyembuhkan penyakit dan menuntun roh ke alam akhirat (seumpama Charon dalam mitos Yunani).

Bagi tamadun China pula, rekod terawal manusia memakan anjing adalah pada kurun ke-4 SM (Wangyun, 2018). Yakni pada era Musim Bunga dan Musim Luruh (770-476 SM).

Mungkin kalangan pembaca pernah dengar pedang bernama Goujian (Sword of Goujian). Goujian (496-465 SM) itulah raja yang dicatatkan gemar memberi dua balang arak dan daging seekor anjing kepada mana-mana ibu yang melahirkan anak lelaki sebagai hadiah.

Tabiat memakan anjing di China berterusan pada dinasti-dinasti berikutnya. Tetapi memasuki Dinasti Sui dan Tang, ia mula berkurangan. Hal ini dipercayai ada kaitan dengan kemasukan Buddhisme dan Islam – dua agama yang melarang penganutnya memakan haiwan tertentu, termasuk anjing.

Walaupun tabiat itu mula dianggap taboo, ia masih tidak pupus. Bahkan berterusan hingga ke zaman moden. Contohnya di bandar Yulin (wilayah Guangxi), terdapat satu pesta khusus untuk memakan anjing. Ia dikenali sebagai Pesta Laici dan Daging Anjing.

Pesta tersebut mula diadakan sejak 2009, dan berlangsung pada setiap 21-30 Jun. Sepanjang sepuluh hari itu, ribuan ekor anjing akan dijual bersama daging kucing, arak, dan laici segar. Tentu sahaja, pesta itu mengundang kritikan – baik dari populasi dunia, rakyat China, mahupun warga bandar itu sendiri.

Tinjauan 2017 mendapati tiga perempat dari penduduk Yulin tidak menjamah pun daging anjing yang dijual/dihidang (Ahluwalia, 2020). Laporan tahun sebelumnya pula mendedahkan yang 69.5% rakyat China tidak pernah makan anjing dan 64% mereka ingin pesta di Yulin itu dihentikan.

Namun berikutan tiada akta diperuntukkan oleh kerajaan yang melarang aktiviti menjual dan memakan daging anjing, maka Majlis Perbandaran Yulin tidak dapat berbuat apa-apa. Pesta itu pun terus diadakan seperti biasa. Pada 2019, kira-kira 3,000 ekor anjing dihidangkan dalam pesta berkenaan.

Keadaan hanya berubah selepas koronavirus meletus di Wuhan enam bulan kemudian. Semenjak itu, barulah pengharaman dilakukan – diterajui oleh bandar Shenzhen dan Zhuhai. Namun, perubahan itu sama sekali tidak memadam nama China sebagai pengguna daging anjing terbesar di dunia; iaitu sekitar 10 juta ekor setahun (tidak termasuk 4 juta ekor kucing).

Jirannya di timur juga tidak ketinggalan. Korea Selatan dilaporkan memakan sejuta ekor anjing setiap tahun (Petras, 2019). Ini, berlaku di saat Taiwan sudah pun mengharamkan perbuatan itu sejak 2017 – negara Asia pertama berbuat demikian.

Sama seperti di China, majoriti rakyat Korea Selatan sebenarnya membantah tabiat pemakanan eksotik tersebut. Tinjauan tahun 2017 oleh Humane Society International misalnya mendapati 70% rakyat Korea enggan makan anjing.

Sebilangan pula terpaksa makan kerana tekanan keluarga dan generasi tua. Bagi golongan tersebut, mereka anggap daging anjing sebagai penambah tenaga – dihidang sebagai sup bosintang atau gaesoju.

Ikutkan, kritikan terhadap tabiat memakan anjing di Korea Selatan sudah pun berbangkit lama. Sejak ia menjadi tuan rumah Sukan Olimpik 1988 dan Piala Dunia 2002 lagi. Isu itu kembali mendapat perhatian menjelang temasya Olimpik 2018 di Pyeongchang.

Terutama apabila seorang pelumba ski bernama Gus Kenworth mengambil seekor anak anjing dari sebuah ladang pembiakan anjing di Korea Selatan sebagai haiwan peliharaan – sekali gus mendorong penutupan ladang itu dan menyelamatkan kesemua 90 ekor anjing yang ada di situ.

Ladang tersebut sebenarnya hanyalah satu dari 17,000 ladang yang ada di negara terbabit – yang secara keseluruhan, membiakkan sehingga 2.5 juta ekor anjing setahun.

Apa yang sadis, aktiviti pembiakan tersebut dijalankan secara kejam; kesemua anjing itu bersesak dalam sangkar, tanpa penjagaan rapi, diberi pula makan bangkai dan najis, sebelum dimatikan (biasanya) dengan cara direndam lalu direnjat dengan elektrik.

Rentetan itu, kritikan hebat dilemparkan ke atas Korea Selatan. Dan mujur, ia diambil serius. Empat bulan selepas tamat Olimpik 2018, Akta Perlindungan Haiwan terus sahaja dipinda. Kemudian pada 21 Jun, mahkamah negara mengesahkan aktiviti mengedar dan memakan daging anjing sebagai satu jenayah.

Lima bulan berikutnya (pada 22 November), Seoul menghentikan operasi rumah penyembelihan anjing terbesar di Seongnam – sekali gus mendorong penutupan Pasar Moran, pengedar daging anjing terbesar di Korea Selatan.

Penguatkuasaan sama turut dilakukan oleh Amerika Syarikat pada tahun itu. Sebelum 2018, membunuh dan memakan anjing tidak dianggap jenayah di 43 buah negeri di AS (Clark, 2017). Hanya California, Georgia, Hawaii, Michigan, New Jersey, New York, dan Virginia sahaja mengharamkannya.

Sebab itu, ramai individu bebas melakukan aktiviti berkenaan. Contohnya pada 2003, seorang lelaki di Pennsylvania ditahan atas tuduhan mengabaikan kebajikan terhadap 150 ekor anjing jindo (baka biasa di pasar daging Korea Selatan), bukan atas jenayah mengedar dan memakan anjing. Justeru, dia tidak dikenakan hukuman berat.

Laporan sebegini mengisyaratkan yang permintaan terhadap daging anjing di AS sentiasa ada – walaupun kecil. Setakat carian, tiada rekod tentang berapa banyak anjing dimakan di negara berkenaan. Tetapi, ia semestinya cukup besar sehingga memaksa Kongres untuk meminda Dog and Cat Meat Trade Prohibition Act pada 2017.

Menerusi akta itu, pelaku boleh dikenakan hukuman penjara setahun atau denda tidak melebihi $2,500 (RM10,500), atau kedua-duanya. Ikutkan, ia agak ringan berbanding hukuman di Taiwan – iaitu denda sebanyak £6,000 ($7,856). Setahun kemudian, Presiden Donald Trump meluluskan akta sama untuk dikuatkuasakan di seluruh negara.

Amerika Syarikat bukan satu-satunya negara barat yang ada sejarah makan anjing. Restoran-restoran di Paris juga pernah menghidangkan juadah sama pada 1870-1871, saat bandar itu dikepung oleh Jerman dalam Perang Perancis-Prussia.

Era moden, Switzerland menjadi negara Eropah yang paling sinonim dengan tabiat makan anjing. Terutama di kawasan pinggir bandar seperti Lucerne, Appenzell, Jura, dan Bern – di mana, daging anjing dan kucing dijadikan hidangan wajib menjelang Krismas.

Fakta ini justeru menepis stigma yang  mengehadkan tabiat tersebut pada negara membangun seperti Vietnam, Kemboja, dan Indonesia sahaja – walau tidak dinafikan, tiga negara ASEAN itu memang banyak mengambil daging anjing; iaitu sekitar 10 juta setahun.

Indonesia sendiri mengenal pasti Jakarta, Yogyakarta, dan Bali sebagai wilayah paling banyak mengambil daging anjing. Masing-masing pada kadar 400 ekor sehari, 215 ekor sehari, dan 70 ribu ekor setahun.

Selain kerana melihatnya sebagai protein murah (satu hidangan berharga RP75), daging anjing juga dianggap berkhasiat – mampu  menguatkan tenaga batin dan merawat asma. Sebab itu, sebahagian restoran selamba saja menghidangkannya dalam menu menggunakan kod B1 atau RW.

Namun menyusuli negara-negara lain, Indonesia turut mengetatkan undang-undang. Misalya pada Oktober lepas, mahkamah menjatuhkan hukuman penjara 10 bulan dan denda 150 juta rupiah ke atas seorang penjual daging anjing di Yogyakarta.

Penguatkuasaan undang-undang sebegitu sememangnya amat diperlukan. Ini supaya dunia secara bergandingan dapat mengurangkan pengambilan daging anjing – yang malangnya, meningkat dari 27 juta ekor setahun pada 2014 kepada 30 juta ekor setahun pada tahun kebelakangan. Kita tidak mahu timbul wabak baru akibat tabiat pemakanan yang bukan-bukan.

RUJUKAN:

Ahluwalia, Ravneet. (2020, 19 June). Yulin Dog Meat Festival: What is it, how did it start and will activists ever manage to get it banned? Independent.

Clark, Mike. (2017, 30 March). It’s Still Legal to Eat Dogs in the United States – And Yes, it Happens. Dog Time.

Maldonado, Devon VanHouten. (2018, 8 April). The Mexican Hairless Dog Worshipped and Eaten by the Aztecs. Ozy.

Morgan, Patrick. (2011, 21 January). 9,000 Years Ago, North Americans Tamed – and Ate – Dogs. Discover Magazine.

Petras, George. (2019, 7 March). South Koreans eat more than 1 million dogs each year – but that’s slowly changing. Here’s why. USA Today.

Surugue, Lea. (2017, 10 August). Ancient Russian men sacrificed and ate dog as a rite of passage into adulthood. IB Times.

Wangyun, Dai. (2018, 15 February). 7,000 Years of Dog: A History of China’s Canine Companion. Sixth Tone.


Titah Maharaja Terbaik Ming Yang Memuji Rasulullah S.A.W Dan Agama Islam

Jikalau ada titah Maharaja China yang menyebut nama Nabi Muḥammad ﷺ secara spesifik, ia adalah titah Maharaja Yongle kepada Imam Haji Miri. Muḥammad dieja dalam Bahasa Cina sebagai Mahama 马哈麻 (baris ke-3 dari kanan selepas tajuknya, 3 perkataan pertama di atas). Demikian titahnya –

[Terjermahan]

Titah kepada Haji Miri：
Beta percaya barang siapa yang ikhlas dan jujur akan menyanjungi Tuhan dan berkhidmat kepada Maharaja, maka dia juga akan membimbing rakyat dengan baik, sekaligus secara tidak langsung menyokong perundangan diraja. Maka, Tuhan akan memberkatinya, dan dia akan menikmati kebahagian hakiki. Wahai Haji Miri yang telah sekian mengamalkan ajaran Muhammad!

Anda seorang yang berbakti dan jujur, serta membimbing rakyat dengan baik. Anda juga menyanjungi Tuhan dan berkhidmat kepada Maharaja dengan penuh taat setia. Amalan sebegini layak dipuji dan diiktiraf. Maka, beta mengurniakan titah ini untuk melindungi rumah ibadatmu. Para pegawai, tentera, atau orang awam adalah dilarang menghina atau merosakkannya. Sesiapa yang mengingkari perintah beta akan menanggung kesalahan tersebut.

Menjunjung Titah
11 haribulan 5, tahun ke-5 Yongle (16 Jun 1407)

[Teks asal]

《谕米里哈只》
朕惟能诚心好善者，必能敬天事上，劝率善类，阴翊皇度。故天赐以福，享有无穷之庆。尔米里哈只，早从马哈麻之教，笃志好善，导引善类，又能敬天事上，益效忠诚。眷兹善行，良可嘉尚。今特授尔以敕谕护持，所在官员军民一应人等，毋得慢侮欺凌，敢有故违朕命慢侮欺凌者，以罪罪之。
故谕
永乐五年五月十一日

Siapakah Haji Miri? Beliau merupakan seorang pendakwah di Yangzhou.¹ Titah ini dinukilkan dalam Bahasa Cina, Parsi dan Monggol. Cap mohor dirajanya mempunyai 4 perkataan yang berbunyi Shuming Zhibao 敕命之宝 yang bermaksud “Cap Mohor Titah Diraja”.

Isi kandungannya pernah disalin untuk dipahat pada batu bersurat dan diletakkan di masjid-masjid sebagai langkah melindungi masjid tersebut daripada serangan diskriminasi, di samping untuk tatapan generasi masa depan tentang pengiktirafan diraja terhadap masyarakat Hui.

Setakat yang dikesan, terdapat 4 masjid yang memilikinya, iaitu Masjid Ashab di Quanzhou（مسجد الأصحاب/ 清淨寺）, Masjid Fuzhou (福州清真寺) di Fuzhou dan Masjid Huimin Lorong Shapi (砂皮巷惠敏清真寺) di Suzhou.

Melihat kepada tarikh titah ini dikeluarkan, Laksamana Zheng He pada waktu itu sedang dalam pelayaran pulang ke China setelah selesai misi pelayaran pertamanya. Pada 2 Oktober 1407, beliau bakal bertembung dengan lanun Chen Zuyi di perairan Selat Melaka.² Juga pada bulan sama, Kesultanan Melayu Melaka mengutuskan dutanya untuk mengikuti beliau ke Balairung Istana di Nanjing untuk mempersembahkan ufti.³

Warqah titah asal ini adalah segulung sutera berukuran 72 cm × 10.5 cm. Ia dijumpai di kediaman Lan Xiaoyang 兰晓阳, pemangku Imam yang menjaga Maqam Puhading (普哈丁墓) di Yangzhou. Puhading adalah sebutan Cina untuk nama Burhanuddin. Dipercayai beliau adalah waris ke-16 Rasulullah dan merupakan salah seorang daripada 4 pendakwah terkenal di China, juga dikenali sebagai ‘4 Wali China’ (四大贤人) yang disebut dalam kitab Min Shu 闽书. Senaskah salinan telah dibuat dan disimpan di Muzium Istana Kebudayaan Suku Minoriti (北京民族文化宫) seperti yang dapat kita lihat dalam gambar ini.⁴

.
𝙇𝙄𝙆𝙀 & 𝙎𝙃𝘼𝙍𝙀
𝑳𝒆𝒈𝒂𝒔𝒊 𝒁𝒉𝒆𝒏𝒈 𝑯𝒆 ~ 鄭和遺風 ~ لڬسي چيڠ هو
ᴡᴡᴡ.ғᴀᴄᴇʙᴏᴏᴋ.ᴄᴏᴍ/ʟᴇɢᴀsɪᴢʜᴇɴɢʜᴇ

RUJUKAN:

1) Wang Huhua – Pendakwah Awal di Yangzhou
王虎华：扬州鲜为人知的穆斯林传教士，中国伊斯兰教协会，http://www.chinaislam.net.cn/…/history/201501/29-7894.html，2020年12月10日，dicapai 10 Dis 2020

2) Ming Shilu, Taizong Shilu, jilid 71

3) Ming Shilu, Taizong Shilu, jilid 71

4) Cultural Palace of Nationalities, Exhibition of Cultural Relics
民族文化宫馆藏文物精品展 ，民族文化宫，http://www.cpon.cn/special/details/42.html，2020年10月26日，dicapai 10 Dis 2020


Tradisi Membun.uh Para Putera: Adakah Uthmaniyyah Berdosa?

Tidak dinafikan, ‘fr4tricide’ atau pembunvhan saudara adalah salah satu topik yang paling kontroversi dalam sejarah Uthmaniyyah.

Sultan Mehmed II yang menaklvk Konstantinople adalah Sultan yang pertama memberi kebenaran membunvh saudara lelaki sendiri secara sah di sisi undang-undang demi memastikan takhta dinasti di kalangan keluarga diraja Uthmaniyyah itu diperoleh waris yang layak dan tidak berlaku masalah pemberontakan putera yang lain.

Baginda mewariskan undang-undang itu kepada anaknya untuk menghalang tragedi per4ng saudara Uthmaniyyah atau Ottoman Interregnum berulang kembali setelah ia pernah berlaku selama 11 tahun sebaik saja Uthmaniyyah tewas dalam Pertempvran Ankara di tangan Empayar Timurid yang menyebabkan kem4tian Sultan Bayezid I dalam tahanan musuh.

BILAKAH IA DIMULAKAN?

Terdapat amalan yang berbeza melibatkan fratricide sepanjang sejarah kesultanan, di mana kebanyakannya dilihat sebagai sah, tetapi ada berlaku beberapa hukuman bunvh demi mencegah pemberontakan sekiranya terdapat bukti kemungkinan yang besar namun menerima kritikan dan dianggap sebagai tidak sah.

Tradisi ‘kerajaan adalah harta milik bersama dinasti’, yang merupakan sebahagian ciri politik silam Turki, masih diteruskan selepas bangsa Turk memeluk Islam. Beberapa penguasa Turki memilih untuk membahagikan negara mereka kepada wilayah atau kerajaan-kerajaan kecil dan menyerahkan pentadbiran kepada para putera mereka untuk mengelakkan per4ng saudara.

Walau bagaimanapun, amalan ini melemahkan negara dan membuka jalan kejatuhannya. Keturunan mereka yang memerintah Uthmaniyyah belajar dari pengalaman ini.

Mereka meng0rbankan saudara mereka demi negara dan rakyatnya dengan diberi minum racun pahit, sesetengah kes ia berlaku dengan kehendak mangsa sendiri. Racun pahit ini adalah kaedah pembunvhan anggota keluarga dinasti yang juga dikenali sebagai fratricide.

Dalam suratnya kepada putera Timurlane, Mehmed I Celebi, Sultan Uthmaniyyah keempat berkata:

“Nenek moyangku menangani beberapa kesulitan dengan pengalaman mereka. Dua orang sultan tidak boleh hidup di negara yang sama.”

Pelaksanaan hukuman bunvh anggota dinasti bagi alasan politik tidak hanya melibatkan Uthmaniyyah. Ia juga diamalkan oleh Sassanid, Rom, Byzantine dan juga negeri-negeri Islam Andalusia.

Walau bagaimanapun, sebab utama amalan ini dilaksanakan kerajaan-kerajaan ini adalah kerana berebut takhta, bukannya demi memelihara perpaduan negara dan kehidupan rakyat. Sebaliknya, beribu-ribu orang yang m4ti setiap kali berlaku per4ng saudara yang berpanjangan merebut takhta di Eropah.

Dikatakan bahawa hukuman m4ti yang pertama diperintahkan dalam dinasti itu dikuatkuasakan oleh Osman Gazi, pengasas Empayar Uthmaniyyah, pada tahun 1298. Ia dilaksanakan terhadap bapa saudaranya iaitu Dündar Bey, kerana dia berusaha menghalang pembentukan kerajaan bangsa Turk yang baharu dan bekerjasama dengan musuh di Byzantium.

Dalam beberapa abad pertama, anggota keluarga dinasti menjadi masalah bagi Uthmaniyyah di bawah pemerintahan hampir semua sultan. Para Syahzade (anak-anak raja, putera), yang menuntut takhta, kebiasaannya memberontak dengan sokongan kerajaan-kerajaan di Anatolia yang lain atau bahkan Byzantine.

Berikutan Pertempvran Ankara (1402), di mana Uthmaniyyah dikalahkan, negara itu jatuh ke jurang kuasa dan empat putera Bayezid I, yang masing-masing mempunyai ribuan penyokong, bertempvr untuk takhta selama 11 tahun, keadaan ini menyebabkan Uthmaniyyah berada dalam situasi “kerajaan tanpa pemerintah” sepanjang 11 tahun tersebut.

Pada akhir per4ng saudara ini, Mehmed I Chelebi, anak bongsu Sultan Bayezid I, mengalahkan saudara-saudaranya dan menjadi pewaris tunggal takhta Uthmaniyyah pada tahun 1413.

BAGAIMANA IA DILAKSANAKAN?

Tidak ada peraturan yang khusus ditetapkan Uthmaniyyah mengikut kerangka tradisi politik lama Turki. Melainkan, setiap shahzade dihantar ke “sanjak” (wilayah pentadbiran Empayar Uthmaniyyah) yang masing-masing memiliki jarak jauh yang sama dari ibu kota selepas usia 12 tahun.

Mereka akan menjalani satu tempoh latihan hinggalah tiba masa untuk dipraktikkan seperti berikut; shahzade yang terawal berjaya tiba ke ibu kota selepas mendapat berita kem4tian bapanya akan menjadi Sultan. Walau bagaimanapun, titah yang terkenal dari Sultan Mehmed II, menyatakan bahawa;

“Mana-mana anak lelaki saya yang menaiki takhta, ia dibolehkan untuk membunvh saudara-saudaranya demi kepentingan rakyat (nizam-i alem). Para ulama telah meluluskan perkara ini, biarkan tindakan diambil dengan sewajarnya.”

Undang-undang tidak mengemukakan peraturan baru, tetapi merumuskan bahawa shahzade yang paling berpengaruh dan yang paling berkuasa boleh menaiki takhta dan menghapuskan abang atau adik nya yang lain sekiranya mempunyai potensi besar untuk menuntut takhta di kemudian hari.

Oleh itu, prinsip kedaulatan yang tak boleh dipisahkan dalam undang-undang Islam telah diserap oleh politik Uthmaniyyah, walaupun harganya adalah nyawa saudara sendiri.

Penghapusan shahzade dilakukan menurut hukum termaktub, dengan kata lain, menurut Kod Sultan Mehmed II. Seperti dalam semua monarki lain, pemerintah memegang kuasa kehakiman di tangannya di bawah undang-undang Islam.

MENGAPA IA DIPERLUKAN?

Terdapat tiga sebab yang berbeza untuk penghapusan shahzade di dinasti Uthmaniyyah.  Pertama, shahzade dibunvh sekiranya berlaku kes mereka memberontak untuk merampas takhta.

Percubaan kudeta dilihat sebagai jenayah di seluruh dunia. Selepas kemangkatan Sultan Mehmed II pada tahun 1481, anaknya yang lebih muda, Cem Sultan, menghantar surat kepada abangnya, Bayezid II, Sultan Uthmaniyyah yang berikutnya, surat itu mencadangkan bahawa mereka berkongsi pemerintahan di antara mereka dengan membahagikan kerajaan namun ditolak.

Selepas Sultan Bayezid II menolak tawaran itu. Dia mengalahkan saudaranya itu dalam pertempvran namun Cem Sultan melarikan diri ke Eropah dan tinggal di sana hingga nyawanya ditamatkan dalam satu tangkapan.

Sesetengah pakar undang-undang mengatakan pelaksanaan bunvh untuk shahzade akan dilaksanakan jika persediaan untuk pemberontakan terhadap sultan telah sempurna.

Kedua, mungkin tidak ada cubaan pemberontakan yang jelas tetapi ada tanda-tanda pemberontakan yang besar. Tidak taat kepada raja melalui kata-kata atau tindakan atau menggalakkan orang ramai untuk bangkit dalam pemberontakan adalah jenayah.

Apabila Sultan Uthmaniyyah ke-lapan, Selim I, berjaya menaiki takhta, baginda tidak membunvh saudaranya Shahzade Korkut, tetapi menawarkan kepadanya kedudukan gabenor.

Beberapa orang menteri/pasha dan tenter4 dari pentadbiran bekas sultan mengutus surat kepada Shahzade Korkut dengan mengatakan bahawa mereka ingin melihatnya menjadi Sultan dan amat mudah untuk melaksanakan proses peralihan takhta.

Malangnya, Shahzade Korkut memberi respon positif; Sultan membaca surat itu kemudian menamatkan riwayat saudaranya itu pada tahun 1513. Shahzade Mustafa, anak Sultan Suleiman I ‘The Magnificent’, telah dihukum bunvh atas alasan yang sama.

Undang-undang moden tidak memberi gambaran spesifik hukuman bagi perancang jenayah selagi mana bukti persediaan tidak ditemui. Walau bagaimanapun, terpulang kepada tafsiran ahli teori dan pakar untuk memutuskan sama ada plot boleh dianggap sebagai persediaan atau tindakan.

Sebagai contoh, jika tiga orang berkumpul untuk membunvh seseorang, ia tidak dilihat sebagai plot jenayah; Walau bagaimanapun, perhimpunan besar untuk melakukan rampasan adalah jenayah.

Shahzade Mustafa dan Shahzade Mahmud, putera Sultan Mehmed III, tidak terlibat secara peribadi dalam sebarang pemberontakan, tetapi tidak berwaspada. Tingkah laku yang melulu itu dilihat sebagai ancaman kepada monarki pada masa itu dan hukuman m4ti terpaksa dilaksanakan untuk mengelakkan masalah yang mungkin berlaku pada masa akan datang.

Shahzade Selim, anak lelaki lain dari Sultan Suleiman I, dan Shahzade Ibrahim, anak Sultan Ahmed I, menaiki takhta dengan kesabaran dan sikap berhati-hati walaupun mereka sebenarnya langsung tidak layak kerana kewujudan saudara-saudara mereka yang lebih tua.

Ketiga, bila tidak ada pemberontakan atau persediaan. Di sini terdapat masalah legitimasi.  Bagi kebanyakan pakar undang-undang di Empayar Uthmaniyyah, fratricide terhadap shahzade dilihat sebagai sah, kerana mereka mungkin bangkit pada masa akan datang.

Masyarakat menganggap hanya keturunan dinasti Uthmaniyyah sahaja yang layak menaiki takhta. Menangkat keturunan lain atau ahli keluarga tetapi luar dari dinasti itu tidak pernah dipupuk.

Salah satu contoh jelas, adalah melalui pemberontakan tenter4, di mana Sultan diugut supaya mewariskan takhtanya kepada Shahzade tertentu yang dipilih tenter4, namun shahzade itu seorang yang lemah, ia bakal mengundang bahaya yang berpotensi mengancam negara dan keselamatan negara.

Sultan Murad IV secara terpaksa telah meng0rbankan adiknya yang tidak bersalah dan tidak pernah menyimpan hasrat untuk menjadi Sultan. Semuanya demi menghalang rusuhan kerana pihak tenter4 mahu mengangkat orang yang lemah menjadi Sultan.

Duta Besar Austria, Ogier Ghiselin de Busbecq, yang tinggal di Empayar Uthmaniyyah semasa pemerintahan Suleiman I, berkata:

“Adalah satu perkara yang tidak disenangi menjadi putera Uthmaniyyah kerana apabila salah satu daripadanya berjaya menjadi Sultan, yang lain-lain hanya menunggu masa untuk m4ti,  Sekiranya dibiarkan hidup, kehendak pihak tenter4 tidak akan tamat. Apabila Sultan tidak menerima tuntutan mereka, maka mereka akan melaungkan ‘Allah selamatkan saudaramu!’, yang menandakan pilihan mereka adalah saudara Sultan.”

DALIL MENURUT ULAMA

Beberapa sarjana moden menganggap bahawa hukuman bunvh terhadap shahzade yang tidak cuba menghasut hingga berlaku rusuhan adalah penyalahgunaan undang-undang dan bertentangan dengan hukum syariah.

Hukuman terhadap seseorang yang tidak bersalah kerana bimbang tentang kemungkinan kejahatan pada masa akan datang adalah bertentangan dengan undang-undang sesuai dengan prinsip “seseorang dianggap tidak bersalah sehingga terbukti bersalah menurut undang-undang.”

Mereka yang menanggap pembunvhan shahzade sebagai wajar telah mendasarkan pendekatan mereka terhadap prinsip “maslaha” (kepentingan awam) dalam undang-undang Islam. “Maslaha” bermaksud meletakkan kepentingan orang ramai sebelum kepentingan peribadi dalam menentukan keputusan. Al-Quran menyatakan bahawa fitnah hingga berlaku pemberontakan lebih berat dosanya daripada membunvh seseorang.

Sebagai contoh, Sultan Osman II mahu membunvh saudaranya ketika dia terlibat dalam Pertempvran Khotyn untuk mengelakkan kemungkinan pengkhianatan dari belakang.

Walau bagaimanapun, Shaikh al-Islam (Mufti Besar) Uthmaniyyah, Es’ad Efendi tidak mengeluarkan fatwa, lalu Sultan mengambil fatwa dari Qadi’asker Tashkopruzade (hakim mahkamah tenter4).  Adalah sangat biasa untuk melihat tafsiran fatwa yang berbeza dalam kes yang tidak jelas dalam rujukan undang-undang.

Walaupun undang-undang yang diperkenalkan oleh Sultan Mehmed II itu membenarkan praktik fratricide, Sultan Ahmed I mengakhirinya dengan tidak membunvh saudara-saudaranya dan memperkenalkan sistem pewarisan kepada saudara yang lebih tua untuk dinasti Uthmaniyyah.

Walaupun kelihatan rasional dan mudah dikawal, ia menyebabkan kecacatan dan menjadi salah satu sebab Empayar Uthmaniyyah memasuki tempoh mendatar.

Ulama-ulama Uthmaniyyah pernah menjelaskan bahawa kaedah fratricide telah digunakan mengikut nas dari surah al-Quran. Dikatakan dalam Al-Qur’an melalui Surah Al-Kahf bahawa sahabat Nabi Musa a.s. membunvh seorang anak yang tidak bersalah. Musa bertanya kepadanya:

“Adakah kamu membunvh seorang yang tidak bersalah dan tidak membunvh?”  Apabila Musa mengkritiknya kerana membunvh seorang anak yang tidak bersalah, dia berkata:

“Dan bagi anak itu, ibu bapanya adalah orang yang beriman dan kami takut kalau-kalau dia akan menindas mereka dengan pemberontakan dan kekafiran. Itulah kehendak kami agar Tuhan kami memberi mereka ganti yang lain, seorang anak yang lebih baik dan penuh kasih sayang.”  (18: 80-81)

Dalam Injil melalui Yohanes (18:14) juga mengatakan: “… Lebih baik bagi kamu bahwa satu orang m4ti bagi seluruh bangsa daripada seluruh bangsa itu binasa.”

Undang-undang moden menegaskan bahawa hak dan kebebasan awam boleh digantung oleh badan-badan politik, undang-undang dan pentadbiran sekiranya berlaku kecurigaan jenayah. Walaupun mereka tidak bertanggungjawab terhadap jenayah, orang yang mengalami masalah mental yang teruk boleh diasingkan daripada orang awam untuk mengelakkan mereka gangguan masyarakat.

Contoh-contoh lain termasuk penahanan suspek, penggeledahan badan, pemeriksaan telefon, sekatan jalan raya, mengasingkan penyokong bola sepak yang mungkin menimbulkan kekecohan dalam pertandingan dan sebagainya. Langkah-langkah ini sememangnya tidak seteruk seperti fratricide. Namun menurut sesetengah ilmuan Islam, dari perspektif undang-undang mereka semua melakukan tindakan yang sama.

Oleh itu, pembunvhan “shahzade” yang tidak melakukan pemberontakan terhadap sultan dianggap sebagai langkah berjaga-jaga dan bukan hukuman. Namun tidak dinafikan adakalanya Sultan-sultan fikir keputusan pelaksanaan mereka mempunyai asas undang-undang namun hingga melanggar batas kebebasan politik sistem syariah yang diterapkan.

Cendekiawan mazhab Hanbali dari Syria, Karmi (1624), mengatakan bahawa pembunvhan putera adalah demi kebaikan dinasti Uthmaniyyah.  Karmi menyokong pembunvhan putera-putera untuk mengelakkan pemberontakan di kalangan umat Islam dan meletakkan negara dalam kesulitan.

Dia mengatakan bahawa walaupun seseorang yang waras tidak akan mengiktiraf keputusan ini, dia melihat manfaat yang besar di sebaliknya dan percaya bahawa dia lebih suka memberikan fatwa pelaksanaan bunvh terhadap tiga orang demi melindungi 30 orang yang lain

Kata-kata Karmi menggambarkan prinsip pemilihan mudharat yang lebih sederhana atau kecil berbanding memilih mudharat yang paling besar. Dia menceritakan kejatuhan kesultanan Maghribi sebelum itu adalah kerana tiada amalan fratricide dalam kesultanan walaupun ada keperluan.

BILA IA DIHENTIKAN?

Sepanjang sejarah Empayar Uthmaniyyah, 60 orang putera/shahzade telah dihukum bunvh. Enam belas dari mereka telah dibunvh kerana pemberontakan mereka terhadap sultan sementara tujuh orang terbunvh kerana cubaan pemberontakan da selebihnya atas alasan maslahat umum.

Putera Uthmaniyyah kebiasaannya dihukum dengan cara dijerut leher mengikut tradisi Turk-Mongol yang melarang pembunvhan dengan menumpahkan d4rah keturunan raja ke bumi.  Berbanding dengan dinasti Eropah, pembunvhan para putera telah menghalang pembentukan golongan aristokrat yang berkembang sejajar dengan dinasti.

Namun dalam peristiwa semasa tempoh “Ottoman Interregnum”, Mehmed I Celebi telah membunvh abangnya iaitu Suleyman Celebi melalui kaedah hukuman gantung. Ia berikutan Mehmed Celebi merasa marah terhadap Suleyman yang memohon bantuan kerajaan kafir Byzantine. Hukuman gantung dianggap sebagai hukuman yang paling hina untuk anggota keluarga dinasti.

Menaiki takhta pada tahun 1603, Sultan Ahmed I tidak membunvh saudara-saudaranya, termasuk Shahzade Mustafa – penanda aras karakter toleransi baginda.

Ahmed I juga adalah seorang darwish dan tidak mempunyai anak ketika dia meraih takhta sultan. Tingkah lakunya mungkin berikutan kemarahan orang awam setelah ayahnya, Sultan Mehmed III, membunvh 19 adik-beradiknya bagi memberi laluan pada baginda menaiki takhta.

Apabila Ahmed I mangkat pada tahun 1617, adik nya menaiki takhta walaupun dia mempunyai anak lelaki. Ini adalah kali pertama adik lelaki sultan menjadi raja selepas kem4tian Sultan.

Selepas itu, kedudukan sultan selalu diwarisi oleh anak. Akhirnya, para putera tidak lagi dihantar ke “sanjak” sebagai gabenor, tetapi sebaliknya menunggu giliran mereka untuk menjadi sultan di istana.

Undang-undang pembunvhan putera juga dihentikan. Penulis Perancis Alphonse de Lamartine pernah berkata:

“Selepas Sultan Ahmed I, pewarisan takhta kepada adik lelaki menunjukkan bahawa undang-undang Genghis Khan yang mengatakan kedaulatan politik adalah hakmilik bersama dinasti itu, masih hidup di Empayar Uthmaniyyah.”

Amalan ini meningkatkan kredibiliti Sultan Ahmed I dan sultan-sultan yang seterusnya namun telah membawa Kesultanan ke ambang kejatuhan.  Walaupun pewarisan takhta telah digantikan dengan diwariskan kepada pewaris yang lebih tua demi mengelakkan fratricide pada tahap tertentu, ia mempunyai kecacatan yang berbeza:

“Sebabnya ialah Sultan Ahmed I, yang menyelamatkan nyawa saudaranya selepas penangkapannya dan membolehkan beliau untuk menuntut hak takhta. Amalan ini memberi tenter4 peluang menjadi pengkhianat kepada kerabat dinasti yang tidak mungkin dapat mengembalikan maruahnya.”

Perlembagaan Uthmaniyyah pada tahun 1876 mendokong pewarisan ahli keluarga tertua ke takhta. Walaupun sultan-sultan Uthmaniyyah pada abad terakhir seperti Sultan Abdulhamid II cuba untuk mengembalikan sistem warisan lama supaya dapat memupuk putera-putera muda dan dinamik seperti yang dilihat di dinasti Eropah, mereka telah gagal hingga jatuh selama-lamanya.

Menilai insiden tanpa mempertimbangkan tempat dan tindakan mereka tanpa melihat situasi spesifik dalam tempoh tersebut adalah tidak adil.

Memang mudah untuk menggambarkan fratricide dalam ideologi Uthmaniyyah sebagai satu bentuk kekejaman, zalim atau egoisme sekurang-kurangnya. Fratricide tidak dapat difahami secara emosi dan teliti, tetapi merupakan salah satu kaedah yang mengekalkan Empayar Uthmaniyyah selama beratus-ratus tahun.

Namun pelaksanaannya juga harus dilihat secara waras, adakah ia benar-benar demi kepentingan agama, bangsa dan negara atau semata-mata demi nafsu serakah mengejar kemewahan harta dan pangkat duniawi? Wallahualam.

RUJUKAN:

Dailysabah: The History Of Ottoman Fratricide


Tencent Pun Bina Dunia Meta?

Sejak beberapa hari lepas, pengguna internet tidak henti berbicara tentang pertukaran nama Facebook kepada Meta dan idea dunia meta yang dibawa Mark Zuckerberg. Tetapi di China, Tencent sedang bersiap sedia untuk merealisasikan impian sama.

Tencent merupakan pencipta platform permainan Roblox yang membenarkan penggunanya mencipta dunia maya. Ketika ini, Tencent sibuk merekrut pembangun-pembangun permainan bagi menghasilkan permainan baru yang bersifat futuristik dan boleh dirasai pemain. Malah, Tencent juga telah mendaftar beberapa cap dagang yang ada kaitan dengan dunia meta untuk aplikasi sosial dan muzik di China.

Dari satu segi, Tencent sebenarnya berada pada kedudukan terbaik untuk merealisasikan dunia meta persis Ready Player One. Selain mempunyai kedudukan kukuh dalam laman media sosial, syarikat merupakan teras kepada empayar perniagaan yang luas.

Bagi memberi pemahaman kepada para pembaca tentang kelebihan Tencent, lihat naratif ini. Anda bina avatar 3D di aplikasi chat QQ dan menggunakannya untuk panggilan secara langsung dengan rakan-rakan sekerja di Tencent Meeting.

Selepas bekerja, avatar anda pergi ke permainan PUBG Mobile dan memenangi tiket konsert maya di Kugou Music. Kemudian, anda perasan tarikh konsert bercanggah dengan jadual temujanji anda. Lantas, anda menjual tiket tersebut di WeChat di mana pertukarannya ialah menukar gaya potongan rambut avatar anda. Semua ini boleh berlaku kerana Tencent mengawal semua aset diperlukan untuk dunia meta.

Begitupun, Tencent perlu menyelesaikan beberapa isu sebelum idea dunia meta mereka dapat direalisasikan. Pertama, platform Roblox China tidak dapat diintegrasikan operasi dengan platform globalnya. Tetapi itu boleh diselesaikan dengan membentuk lubang pada dunia meta bagi menyambung kedua-dua platform.

Bagi Facebook pula, mereka pasti akan berdepan masalah sama seperti Tencent. Jika Zuckerberg mahukan dunia metanya menjadi realiti, langkah sama perlu diambil. Caranya ialah dengan mengambil firma tempatan untuk mengisi kelompangan berbentuk China itu pada dunia meta yang dibangunkan.

Kedua dan paling penting, sanggupkah China memberi lampu hijau kepada usaha ini? Usah terkejut, jawapannya adalah ya. Ini berdasarkan satu kajian yang dibuat institut pemikir kerajaan yang menggesa idea dunia meta diselidik atas alasan isu keselamatan negara.

Dalam kertas sama, institut tersebut menggesa China bersedia menetapkan standard etika dan teknologi untuk dunia meta. Ini termasuk bersedia dengan cabaran pelaburan wang haram dan perlindungan hak intelek. Jika ini direalisasikan, Tencent pasti akan dijulang sebagai contoh terbaik sektor teknologi China.

Tetapi pada akhirnya, dunia meta bukan berkisar kepada satu syarikat atau satu negara semata-mata. Dunia meta ialah dunia di mana realiti dan dunia digital bergabung dengan mendapat sokongan pembangun-pembangun dan entiti-entiti perniagaan. Tidak kira siapa membinanya, usaha untuk merealisasikannya masih lagi memakan masa.

RUJUKAN

Huang, Z. (2021, 2 November). In the Metaverse, It Could Be Meta vs. Tencent. Bloomberg.

Sumber gambar: Qilai Shen/Bloomberg